qundao/data-zh-poetry huggingface dataset:
释奠应令诗·其三
作者：陆倕
朝代：南北朝

鼓宗式训，成均戒典。将弘四术，且陈三善。周胶聿建，虞庠载阐。博习方亲，离经向辩。
释奠应令诗·其二
作者：陆倕
朝代：南北朝

巍巍储后，实等生灵。克岐克嶷，夙智早成。无论岳跱，岂匹泉淳。桂宫恧誉，兰殿惭声。
释奠应令诗·其五
作者：陆倕
朝代：南北朝

奠采贻诰，器币有章。紊维既弛，绝典还光。庭陈宿设，阶列周张。礼充羁偶，物盛员方。
释奠应令诗·其六
作者：陆倕
朝代：南北朝

景属遵暮，惟时栗烈。夜露方涂，朝流己折。铿锵萃止，肃雍在列。顾省无庸，徒然浮窃。
释奠应令诗·其四
作者：陆倕
朝代：南北朝

硕学如市，高生间出。济济横经，祁祁负帙。文参孔囿，玄游老室。先易后难，功倍师逸。
赠范晔
作者：陆凯
朝代：南北朝

折花逢驿使，寄与陇头人。江南无所有，聊寄一枝春。
赠范晔诗
作者：陆凯
朝代：南北朝

折花逢驿使，寄与陇头人。（折花一作：折梅）江南无所有，聊赠一枝春。
中山王孺子妾歌二首
作者：陆厥
朝代：南北朝

未央才人。中山孺子。一笑倾城。一顾倾市。倾城不自美。倾市复为容。愿把陵阳袖。披云望九重。如姬寝卧内，班姬坐同车。洪波陪饮帐，林光宴秦馀。岁暮寒飙及，秋水落芙蕖。子瑕矫后驾，安陵泣前鱼。贱妾终已矣，君子定焉如。
中山王孺子妾歌二首·其二
作者：陆厥
朝代：南北朝

如姬寝卧内，班姬坐同车。洪波陪饮帐，林光宴秦馀。岁暮寒飙及，秋水落芙蕖。子瑕矫后驾，安陵泣前鱼。贱妾终已矣，君子定焉如。
临江王节士歌
作者：陆厥
朝代：南北朝

木叶下。江波连。秋月照浦云歇山。秋思不可裁。复带秋风来。秋风来已寒。白露惊罗纨。节士慷慨发冲冠。弯弓挂若木。长剑竦云端。
京兆歌
作者：陆厥
朝代：南北朝

兔园夹池水。修竹复檀栾。不如黄山苑。储胥与露寒。逦迤傍无界。岑崟郁上干。上干入翠微。下趾连长薄。芳露浸紫茎。秋风摇素萼。雁起宵未央。云间月将落。照梁桂兮影徘徊。承露盘兮光照灼。寿陵之街走狐兔。金卮玉碗会销铄。愿奉蒲萄花。为君实羽爵。
南郡歌
作者：陆厥
朝代：南北朝

江南可采莲，莲生荷已大。旅雁向南飞，浮云复如盖。望美积风露，疏麻成襟带。双珠惑汉皋，蛾眉迷下蔡。玉齿徒粲然，谁与启含贝。
奉答内兄希叔诗
作者：陆厥
朝代：南北朝

嘉惠承帝子，躧履奉王孙。属叨金马署，又点铜龙门。出入平津邸，一见孟尝尊。归来翳桑柘，朝夕异凉温。徂落固云是，寂蔑终如斯。杜门清三径，坐槛临曲池。凫鹄啸俦侣，荷芰如参差。虽无田田叶，及尔泛涟漪。春华与秋实，庶子及家臣。王门所以贵，自古多俊民。离宫收杞梓，华屋富徐陈。平旦上林苑，日入伊水滨。书记既翩翩，赋歌能妙绝。相如恧温丽，子云惭笔札。骏足思长陂，此车畏危辙。愧兹山阳燕，空此河阳别。平原十日饮，中散千里游。渤海方淫滞，宜城谁献酬。屏居南山下，临此岁方秋。惜哉时不与，日暮无轻舟。
奉答内兄希叔诗·其一
作者：陆厥
朝代：南北朝

嘉惠承帝子，躧履奉王孙。属叨金马署，又点铜龙门。出入平津邸，一见孟尝尊。归来翳桑柘，朝夕异凉温。
奉答内兄希叔诗·其三
作者：陆厥
朝代：南北朝

春华与秋实，庶子及家臣。王门所以贵，自古多俊民。离宫收杞梓，华屋富徐陈。平旦上林苑，日入伊水滨。
奉答内兄希叔诗·其二
作者：陆厥
朝代：南北朝

徂落固云是，寂蔑终如斯。杜门清三径，坐槛临曲池。凫鹄啸俦侣，荷芰如参差。虽无田田叶，及尔泛涟漪。
奉答内兄希叔诗·其五
作者：陆厥
朝代：南北朝

平原十日饮，中散千里游。渤海方淫滞，宜城谁献酬。屏居南山下，临此岁方秋。惜哉时不与，日暮无轻舟。
奉答内兄希叔诗·其四
作者：陆厥
朝代：南北朝

书记既翩翩，赋歌能妙绝。相如恧温丽，子云惭笔札。骏足思长陂，此车畏危辙。愧兹山阳燕，空此河阳别。
左冯翊歌
作者：陆厥
朝代：南北朝

上林潏紫泉，离宫赫千户。飞鸣乱凫雁，参差杂兰杜。比翼独未群，连叶谁为伍。一物或难致，无云泣易睹。
李夫人及贵人歌
作者：陆厥
朝代：南北朝

属车桂席尘。豹尾香烟灭。彤殿向蘼芜。青蒲复萎绝。坐萎绝。对蘼芜。临丹阶。泣椒涂。寡鹤羁雌飞且止。雕梁翠壁网蜘蛛。洞房明月夜。对此泪如珠。
蒲坂行
作者：陆厥
朝代：南北朝

江南风已春，河间柳已把。雁反无南书，寸心何由写。流泊祁连山，飘飖高阙下。
邯郸行
作者：陆厥
朝代：南北朝

赵女擪鸣琴，邯郸纷躧步。长袖曳三街，兼金轻一顾。有美独临风，佳人在遐路。相思欲褰衽，丛台日已暮。
齐歌行
作者：陆厥
朝代：南北朝

黄金徒满籯，不如守章句。雪宫纷多士，稷下岌成覆。同载双连珠，合席悬河注。垂帷五行下，操笔百金赋。华屋大车方，高门四马驱。玄豹空不食，南山隐云雾。
刻吴阊门诗
作者：陆山才
朝代：南北朝

田横感义士，韩王报主臣。若为留意气，持寄禹川人。
游仙诗
作者：陆慧晓
朝代：南北朝

旌翻玉华晦，神转云光移。袭舄黄山下，投佩朱路歧。
谶诗二首·其一
作者：陆法和
朝代：南北朝

十年天子为尚可。百日天子急如火。周年天子迭代坐。
谶诗二首·其二
作者：陆法和
朝代：南北朝

一母生三天。两天共五年。
齐皇太子释奠诗
作者：陆琏
朝代：南北朝

侧观遥册，历选皇年。惟灵御极，惟睿奉天。情机散古，文象聿宣。云鸟舛驾，教思蝉联。粹景贞晖，云露延和。显仁性始，藏用生波。乘虞入幸，沐吝溟河。巡崖恧虑，抃藻倾歌。
齐皇太子释奠诗
作者：陆琏
朝代：南北朝
体裁：四言诗

侧观遥册，历选皇年。惟灵御极，惟睿奉天。情机散古，文象聿宣。云鸟舛驾，教思蝉联。（一章）太明在运，帝功泉塞。端饰宝命，化垂人则。业敷七政，训弘三德。昭图协轨，道清万国。（二章）振领还风，提纲息伪。爱孚应远，仁治祥被。六幽畅波，八埏藻义。烟■开祯，山河㕬瑞。（三章）祚休长运，卜永联庆。于穆储徽，仪震丽正。妙智夙昭，神泉独镜。誉宣诗史，道协镛咏。（四章）业崇敬达，师严教尊。清淳璧水，赫奕兽门。斌斌楙藉，秩秩德言。合情饰皃，导本归源。（五章）宪章祀典，宗圣维灵。牺牷钊洁，盥奠肃诚。乐和初奏，礼备未贞。风辉克广，至德维馨。（六章）敬周献毕，即宴庠宫。霜庭秀日，邃宇恬风。陈仪就位，济济雍雍。泽宫庆普，心陶乐融。（七章）灼灼宰傅，英英藩哲。缔彩飞声，腾光代翼。髦彦连华，才奇映列。貂佩陆离，巾衮容裔。（八章）粹景贞晖，云露延和。显仁性始，藏用生波。乘虞入幸，沐吝溟河。巡崖恧虑，抃藻倾歌。（九章）
关山月
作者：陆琼
朝代：南北朝

边城与明月，俱在关山头。焚烽望别垒，击斗宿危楼。团团婕妤扇，纤纤秦女钩。乡园谁共此，愁人屡益愁。
和张湖熟雹诗
作者：陆琼
朝代：南北朝

惟徵动羽，惟阴胁阳。雨水作沴，凝气为祥。
梁南吟
作者：陆琼
朝代：南北朝

临淄佳丽地，年少习名倡。似笑唇朱动，非愁眉翠扬。掩抑随竽转，和柔会瑟张。轻扇屡回指，飞尘亟绕梁。寄言诸葛相，此曲作难忘。
玄圃宴各咏一物须筝诗
作者：陆琼
朝代：南北朝

三五并时年，二八共来前。今逢泗滨树，定减琴中弦。鹤别霜初紧，乌啼月正悬。
还台乐
作者：陆琼
朝代：南北朝

蒲萄四时方醇，琉璃千钟旧宾。夜饮舞忱销烛，朝醒弦促催人。春风秋月恒好，驩醉日月言新。
长相思
作者：陆琼
朝代：南北朝

长相思。久离别。一罢鸳文绮荐绝。鸿已去。柳堪结。室冷镜疑冰。庭幽花似雪。容貌朝朝改。书字看看灭。
东飞伯劳歌
作者：陆瑜
朝代：南北朝

西王青鸟秦女鸾，姮娥婺女惯相看。谁家玉颜窥上路，粉色衣香杂风度。九重楼槛芙蓉华，四邻照镜菱茭花。新妆年几才三五，隐幔藏羞临网户。然香气歇不飞烟，空留可怜年一年。
仙人揽六著篇
作者：陆瑜
朝代：南北朝

九仙会欢赏，六著且娱神。戏谷闻馀地，铭山忆旧秦。避敌情思巧，论兵势重新。问取南皮夕，还笑拂棋人。
独酌谣
作者：陆瑜
朝代：南北朝

独酌谣。芳气饶。一倾荡神虑。再酌动神飙。忽逢凤楼下。非待鸾弦招。窗明影乘入。人来香逆飘。杯随转态尽。钏逐画杯摇。桂宫非蜀郡。当垆也至宵。
有所思
作者：陆系
朝代：南北朝

别念限城闉，还思楼上人。泪想离前落，愁闻别后新。月来疑舞扇，花度忆歌尘。只看今夜里，那似隔河津。
咏笙诗
作者：陆罩
朝代：南北朝

管清罗袖拂，响合绛唇吹。含情应节转，逸态逐声移。所美周王子，弄羽一参差。
奉和往虎窟山寺诗
作者：陆罩
朝代：南北朝

鸡鸣动睟驾，柰苑眷晨游。朱镳陵九达，青盖出层楼。岁华满方岫，虹彩被春洲。葆吹临风远，旌羽映九斿。乔枝隐修径，曲涧聚轻流。徘徊花草合，浏亮鸟声遒。金盘响清梵，涌塔应鸣桴。慧云方靡靡，法水正悠悠。实归徒荷教，信解愧难径。
采菱曲
作者：陆罩
朝代：南北朝

参差杂荇枝，田田竞荷密。转叶任香风，舒花影流日。戏鸟波中荡，游鱼菱下出。不与文王嗜，羞持比萍实。
闺怨诗
作者：陆罩
朝代：南北朝

自怜断带日，偏恨分钗时。留步惜馀影，含意结愁眉。徒知今异昔，空使怨成思。欲以别离思，独向蘼芜悲。
七夕宴乐修殿各赋六韵座有
作者：陈叔宝
朝代：南北朝

秋初芰荷殿，宝帐芙蓉开。玉笛随弦上，金钿逐照回。钗光摇玳瑁，柱色轻玫瑰。笑靥人前敛，衣香动处来。非同七襄驾，讵隔一春梅。神仙定不及，宁用流霞杯。
七夕宴宣猷堂各赋一韵咏五物自足为十并牛女一首五韵物次第用得帐屏风案唾壶履 其一 帐
作者：陈叔宝
朝代：南北朝

锦作明玳床，黼垂光粉壁。带日芙蓉照，因吹芳芬拆。
七夕宴宣猷堂各赋一韵咏五物自足为十并牛女一首五韵物次第用得帐屏风案唾壶履 其三 案
作者：陈叔宝
朝代：南北朝

已罗七俎满，兼逢百品易。张陈答赠言，梁室齐眉席。
七夕宴宣猷堂各赋一韵咏五物自足为十并牛女一首五韵物次第用得帐屏风案唾壶履 其二 屏风
作者：陈叔宝
朝代：南北朝

织成如缋采，琉璃畏风击。秦宫得绝超，汉座殊斑敌。
七夕宴宣猷堂各赋一韵咏五物自足为十并牛女一首五韵物次第用得帐屏风案唾壶履 其五 履
作者：陈叔宝
朝代：南北朝

贤舍观穴踵，瓜田睹蹑迹。矩步今有仪，用此前嘉客。
七夕宴宣猷堂各赋一韵咏五物自足为十并牛女一首五韵物次第用得帐屏风案唾壶履 其四 唾壶
作者：陈叔宝
朝代：南北朝

蕴仙此还异，掌漏翻非役。侍臣乃执捧，良宾乃投掷。
七夕宴宣猷堂各赋一韵咏五物自足为十并牛女一首五韵物次第用得帐屏风案唾壶履·帐
作者：陈叔宝
朝代：南北朝

锦作明玳床，黼垂光粉壁。带日芙蓉照，因吹芳芬拆。织成如缋采，琉璃畏风击。秦宫得绝超，汉座殊斑敌。已罗七俎满，兼逢百品易。张陈答赠言，梁室齐眉席。蕴仙此还异，掌漏翻非役。侍臣乃执捧，良宾乃投掷。贤舍观穴踵，瓜田睹蹑迹。矩步今有仪，用此前嘉客。
七夕宴玄圃各赋五韵诗座
作者：陈叔宝
朝代：南北朝

殿深炎气少，日落夜风清。月小看针暗，云开见缕明。丝调听鱼出，吹响间蝉声。度更银烛尽，陶暑玉卮盈。星津虽可望，讵得似人情。
七夕宴重咏牛女各为五韵诗
作者：陈叔宝
朝代：南北朝

明月照高台，仙驾忽徘徊。雷徙闻车度，霞上见妆开。房移看动马，斗转望斟杯。靥色随星去，髻影杂云来。更觉今宵短，只遽日轮催。
三善殿夕望山灯诗
作者：陈叔宝
朝代：南北朝

重岫多风烟，华灯此岫边。涸浦如珠露，凋树似花钿。依楼杂度月，带石影开莲。既有常满照，羞与晓星连。
三妇艳词十一首
作者：陈叔宝
朝代：南北朝

大妇避秋风，中妇夜床空。小妇初两髻，含娇新脸红。得意非霰日，可怜那可同。大妇西北楼，中妇南陌头。小妇初妆点，回眉对月钩。可怜还自觉，人看反更羞。大妇主缣机，中妇裁春衣。小妇新妆冶，拂匣动琴徽。长夜理清曲，馀娇且未归。大妇妒蛾眉，中妇逐春时。小妇最年少，相望卷罗帏。罗帏夜寒卷，相望人来迟。大妇上高楼，中妇荡莲舟。小妇独无事，拨帐掩娇羞。丈夫应自解，更深难道留。大妇初调筝，中妇饮歌声。小妇春妆罢，弄月当宵楹。季子时将意，相看不用争。大妇爱恒偏，中妇意常坚。小妇独娇笑，新来华烛前。新来诚可惑，为许得新怜。大妇酌金杯，中妇照妆台。小妇偏妖冶，下砌折新梅。众中何假问，人今最后来。大妇怨空闺，中妇夜偷啼。小妇独含笑，正柱作乌栖。河低帐未掩，夜夜画眉齐。大妇正当垆，中妇裁罗襦。小妇独无事，淇上待吴姝。鸟归花复落，欲去却踟蹰。大妇年十五，中妇当春户。小妇正横陈，含娇情未吐。所愁晓漏促，不恨灯销炷。
三妇艳词十一首·其一
作者：陈叔宝
朝代：南北朝

大妇避秋风，中妇夜床空。小妇初两髻，含娇新脸红。得意非霰日，可怜那可同。
三妇艳词十一首·其七
作者：陈叔宝
朝代：南北朝

大妇爱恒偏，中妇意常坚。小妇独娇笑，新来华烛前。新来诚可惑，为许得新怜。
三妇艳词十一首·其三
作者：陈叔宝
朝代：南北朝

大妇主缣机，中妇裁春衣。小妇新妆冶，拂匣动琴徽。长夜理清曲，馀娇且未归。
三妇艳词十一首·其九
作者：陈叔宝
朝代：南北朝

大妇怨空闺，中妇夜偷啼。小妇独含笑，正柱作乌栖。河低帐未掩，夜夜画眉齐。
三妇艳词十一首·其二
作者：陈叔宝
朝代：南北朝

大妇西北楼，中妇南陌头。小妇初妆点，回眉对月钩。可怜还自觉，人看反更羞。
三妇艳词十一首·其五
作者：陈叔宝
朝代：南北朝

大妇上高楼，中妇荡莲舟。小妇独无事，拨帐掩娇羞。丈夫应自解，更深难道留。
三妇艳词十一首·其八
作者：陈叔宝
朝代：南北朝

大妇酌金杯，中妇照妆台。小妇偏妖冶，下砌折新梅。众中何假问，人今最后来。
三妇艳词十一首·其六
作者：陈叔宝
朝代：南北朝

大妇初调筝，中妇饮歌声。小妇春妆罢，弄月当宵楹。季子时将意，相看不用争。
三妇艳词十一首·其十
作者：陈叔宝
朝代：南北朝

大妇正当垆，中妇裁罗襦。小妇独无事，淇上待吴姝。鸟归花复落，欲去却踟蹰。
三妇艳词十一首·其十一
作者：陈叔宝
朝代：南北朝

大妇年十五，中妇当春户。小妇正横陈，含娇情未吐。所愁晓漏促，不恨灯销炷。
三妇艳词十一首·其四
作者：陈叔宝
朝代：南北朝

大妇妒蛾眉，中妇逐春时。小妇最年少，相望卷罗帏。罗帏夜寒卷，相望人来迟。
三洲歌
作者：陈叔宝
朝代：南北朝

春江聊一望，细草遍长洲。沙汀时起伏，画舸屡淹留。
上巳宴丽晖殿各赋一字十韵诗
作者：陈叔宝
朝代：南北朝

芳景满辟窗，暄光生远阜。更以登临趣，还胜祓禊酒。日照源上桃，风摇城外柳。断云仍合雾，轻霞时映牖。远树带山高，娇莺含响偶。一峰遥落日，数花飞映绶。度鸟或遛檐，飘丝屡薄薮。言志递为乐，置觞方荐寿。文学且迾筵，罗绮令陈后。干戈幸勿用，宁须劳马首。
上巳玄圃宣猷嘉辰禊酌各赋六韵以次成篇诗
作者：陈叔宝
朝代：南北朝

园开簪带合，亭迥春芳过。莺度游丝断，风驶落花多。峰幽来鸣啭，洲横拥浪波。歌声初出牖，舞影乍侵柯。面玉同钗玉，衣罗异草萝。既悦弦筒畅，复欢文酒和。
上巳玄圃宣猷堂禊饮同共八韵诗
作者：陈叔宝
朝代：南北朝

绮殿三春晚，玉烛四时平。藤交近浦暗，花照远林明。百戏阶庭满，八音弦调清。莺喧杂管韵，钟响带风生。山高云气积，水急溜杯轻。簪缨今盛此，俊乂本多名。带才尽壮思，文采发雕英。乐是西园日，欢兹南馆情。
东飞伯劳歌
作者：陈叔宝
朝代：南北朝

池侧鸳鸯春日莺，绿珠绛树相逢迎。谁家佳丽过淇上，翠钗绮袖波中漾。雕轩绣户花恒发，珠帘玉砌移明月。年时二七犹未笄，转顾流盻鬟鬓低。风飞蕊落将何故，可惜可怜空掷度。
临高台
作者：陈叔宝
朝代：南北朝

晚景登高台，回望春光来。雾浓山后暗，日落云傍开。烟里看鸿小，风来望叶回。临窗已响吹，极眺且倾杯。
乌栖曲三首
作者：陈叔宝
朝代：南北朝

陌头新花历乱生，叶里啼鸟送春情。长安游侠无数伴，白马骊珂路中满。金鞍向暝欲相连，玉面俱要来帐前。含态眼语悬相解，翠带罗裙入为解。合欢襦薰百和香，床中被织两鸳鸯。乌啼汉没天应曙，只持怀抱送郎去。
乌栖曲三首·其一
作者：陈叔宝
朝代：南北朝

陌头新花历乱生，叶里啼鸟送春情。长安游侠无数伴，白马骊珂路中满。
乌栖曲三首·其三
作者：陈叔宝
朝代：南北朝

合欢襦薰百和香，床中被织两鸳鸯。乌啼汉没天应曙，只持怀抱送郎去。
乌栖曲三首·其二
作者：陈叔宝
朝代：南北朝

金鞍向暝欲相连，玉面俱要来帐前。含态眼语悬相解，翠带罗裙入为解。
五言同管记陆瑜九日观马射诗
作者：陈叔宝
朝代：南北朝

晴朝丽早霜，秋景照堂皇。干惨风威切，荷雕池望荒。楼高看雁下，叶散觉山凉。歇雾含空翠，新花湿露黄。飞禽接旆影，度日转铍光。连翻北幽绮，驰射西园傍。勒移码瑙色，鞭起珊瑚扬。已同过隙远，更异良弓藏。且观千里汗，仍瞻百步杨。非为从逸赏，方追塞外羌。
五言画堂良夜履长在节歌管赋诗迾筵命酒十韵成篇
作者：陈叔宝
朝代：南北朝

季冬初阳始，寒气尚萧飒。原叶或委低，岫云时吐欱。雕树乍疏回，远峰自重沓。云兴四山霾，风动万籁答。肃肃凝霜下，峨峨层冰合。复殿可以娱，于兹多延纳。迢迢百尺观，杳杳三休閤。前后训导屏，左右文卫匝。进退簪缨移，纵横壮思杂。幸矣天地泰，当无范雎拉。
估客乐
作者：陈叔宝
朝代：南北朝

三江结俦侣，万里不辞遥。恒随鹢首舫，屡逐鸡鸣潮。
入隋侍宴应诏诗
作者：陈叔宝
朝代：南北朝

日月光天德，山河壮帝居。太平无以报，愿上东封书。
关山月二首
作者：陈叔宝
朝代：南北朝

秋月上中天，迥照关城前。晕缺随来减，光满应珠圆。带树还添桂，衔峰乍似弦。复教征戍客，长怨久连翩。戍边岁月久，恒悲望舒耀。城遥接晕高，涧风连影摇。寒光带岫徙，冷色含山峭。看时使人忆，为似娇娥照。
关山月二首·其一
作者：陈叔宝
朝代：南北朝

秋月上中天，迥照关城前。晕缺随来减，光满应珠圆。带树还添桂，衔峰乍似弦。复教征戍客，长怨久连翩。
关山月二首·其二
作者：陈叔宝
朝代：南北朝

戍边岁月久，恒悲望舒耀。城遥接晕高，涧风连影摇。寒光带岫徙，冷色含山峭。看时使人忆，为似娇娥照。
刘生
作者：陈叔宝
朝代：南北朝

游侠长安中，置驿过新丰。系钟蒲璧磬，鸣弦杨叶弓。孟公正惊客，朱家始卖僮。羞作荆卿笑，捧剑出辽东。
初伏七夕已觉微凉既引应徐且命燕赵清风朗月以望七襄之驾置酒陈乐
作者：陈叔宝
朝代：南北朝

广席多才俊，重合引珠妍。管弦檐外响，罗绮树中鲜。举针还向月，上舞复依筵。度河将□殿，相看并是仙。
前有一樽酒行
作者：陈叔宝
朝代：南北朝

殿高丝吹满，日落绮罗鲜。莫论朝漏促，倾卮待夕筵。
古曲
作者：陈叔宝
朝代：南北朝

桂钩影，桂枝开。紫绮袖，逐风回。日明珠，色偏亮。叶尽衫，香更来。
同平南弟元日思归诗
作者：陈叔宝
朝代：南北朝

至德掩羲黄，成功迈禹汤。仪刑元四海，来庭盛万方。鸣玉观升降，击石乃铿锵。三春气色早，九疑烟雾长。浮云断更续，轻花落复香。北宫瞻远岫，南服阻遥江。尔言想伊洛，我思属潇湘。
同江仆射游摄山栖霞寺诗
作者：陈叔宝
朝代：南北朝

时宰磻溪心，非关狎竹林。鹫岳青松绕，鸡峰白日沈。天迥浮云细，山空明月深。摧残枯树影，零落古藤阴。霜村夜乌去，风路寒猿吟。自悲堪出俗，讵是欲抽簪。
同管记陆琛七夕五韵诗
作者：陈叔宝
朝代：南北朝

亭亭秋月明，团团夕露轻。凤驾今时度，霓骑此宵迎。疏上采霞动，粉外白云生。故娇隔分别，新欢起旧情。含笑不终夜，香风空自停。
同管记陆瑜七夕四韵诗
作者：陈叔宝
朝代：南北朝

河汉言清浅，相望恨烟宵。云生剑气没，槎还客宿遥。月上仍为镜，星连可作桥。唯当有今夕，一夜不迢迢。
听筝诗
作者：陈叔宝
朝代：南北朝

文窗玳瑁影婵娟。香帷翡翠出神仙。促柱点唇莺欲语。调弦系爪雁相连。秦声本自杨家解。吴歈那知谢傅怜。秪愁芳夜促。兰膏无那煎。
宴光璧殿咏遥山灯诗
作者：陈叔宝
朝代：南北朝

照耀浮辉明，飖遥落烬轻。枝多含树影，烟上带佩生。杂桂还如月，依柳更疑星。园中鹤采丽，池上凫飞惊。
宴詹事陆缮省诗
作者：陈叔宝
朝代：南北朝

禁闼九重中，宴赏三春日。云收山树隐，叶长宫槐密。水绿已浮苔，花舒正含实。
巫山高
作者：陈叔宝
朝代：南北朝

巫山巫峡深，峭壁耸春林。风岩朝蕊落，雾岭晚猿吟。云来足荐枕，雨过非感琴。仙姬将夜月，度影自浮沈。
幸玄武湖饯吴光太守任惠诗
作者：陈叔宝
朝代：南北朝

寒云轻重色，秋水去来波。待我戎衣定，然送大风歌。
戏赠沈后
作者：陈叔宝
朝代：南北朝

留人不留人，不留人也去。此处不留人，自有留人处。
折杨柳二首
作者：陈叔宝
朝代：南北朝

杨柳动春情，倡园妾屡惊。入楼含粉色，依风杂管声。武昌识新种，官渡有残生。还将出塞曲，仍共胡笳鸣。长条黄复绿，垂丝密且繁。花落幽人径，步隐将军屯。谷暗宵钲响，风高夜笛喧。聊持暂攀折，空足忆中园。
折杨柳二首·其一
作者：陈叔宝
朝代：南北朝

杨柳动春情，倡园妾屡惊。入楼含粉色，依风杂管声。武昌识新种，官渡有残生。还将出塞曲，仍共胡笳鸣。
折杨柳二首·其二
作者：陈叔宝
朝代：南北朝

长条黄复绿，垂丝密且繁。花落幽人径，步隐将军屯。谷暗宵钲响，风高夜笛喧。聊持暂攀折，空足忆中园。
日出东南隅行
作者：陈叔宝
朝代：南北朝

重轮上瑞晖，西北照南威。南威年二八，开牖敞重闱。当垆送客去，上宛逐春归。鬓下珠胜月，窗前云带衣。红裙结未解，绿绮自难徽。
春色禊辰尽当曲宴各赋十韵诗
作者：陈叔宝
朝代：南北朝

馀春尚芳菲，中园飞桃李。是时乃季月，兹日叶上巳。既有游伊洛，可以祓溱洧。得性足为娱，高堂聊复拟。高堂亦有趣，图缋此芳轨。栖遁称式骖，善政日驯雉。兰桂观往辙，簪裾蹑前趾。啼禽静或喧，花落低还起。水雾遥混杂，山云远相似。坐客听一言，随吾祛俗鄙。
昭君
作者：陈叔宝
朝代：南北朝

图形汉宫里，遥聘单于庭。狼山聚云暗，龙沙飞雪轻。笳吟度陇咽，笛转出关鸣。啼妆寒叶下，愁眉塞月生。只馀马上曲，犹作别时声。
晚宴文思殿诗
作者：陈叔宝
朝代：南北朝

晚日落馀晖，宵园翠盖飞。荷影侵池浪，云色入山扉。萤光息复起，暗鸟去翻归。乐极未言醉，杯深犹恨稀。
有所思
作者：陈叔宝
朝代：南北朝

荡子好兰期，留人独自思。落花同泪脸，初月似愁眉。阶前看草蔓，窗中对网丝。不言千里别，复是三春时。杳杳与人期，遥遥有所思。山川千里间，风月两边时。相对春那剧，相望景偏迟。当由分别久，梦来还自疑。佳人在北燕，相望渭桥边。团团落日树，耿耿曙河天。愁多明月下，泪尽雁行前。别心不可寄，惟馀琴上弦。
有所思·其一
作者：陈叔宝
朝代：南北朝

荡子好兰期，留人独自思。落花同泪脸，初月似愁眉。阶前看草蔓，窗中对网丝。不言千里别，复是三春时。
有所思·其三
作者：陈叔宝
朝代：南北朝

佳人在北燕，相望渭桥边。团团落日树，耿耿曙河天。愁多明月下，泪尽雁行前。别心不可寄，惟馀琴上弦。
有所思·其二
作者：陈叔宝
朝代：南北朝

杳杳与人期，遥遥有所思。山川千里间，风月两边时。相对春那剧，相望景偏迟。当由分别久，梦来还自疑。
朱鹭
作者：陈叔宝
朝代：南北朝

参差蒲未齐，沈漾若浮绿。朱鹭戏蘋藻，徘徊流涧曲。涧曲多岩树，逶迤复断续。振振虽以明，汤汤今又瞩。
梅花落二首
作者：陈叔宝
朝代：南北朝

春砌落芳梅，飘零上凤台。拂妆疑粉散，逐溜似萍开。映日花光动，迎风香气来。佳人早插髻，试立且裴徊。杨柳春楼边，车马飞风烟。连娉乌孙伎，属客单于毡。雁声不见书，蚕丝欲断弦。欲持塞上蕊，试立将军前。
梅花落二首·其一
作者：陈叔宝
朝代：南北朝

春砌落芳梅，飘零上凤台。拂妆疑粉散，逐溜似萍开。映日花光动，迎风香气来。佳人早插髻，试立且裴徊。
梅花落二首·其二
作者：陈叔宝
朝代：南北朝

杨柳春楼边，车马飞风烟。连娉乌孙伎，属客单于毡。雁声不见书，蚕丝欲断弦。欲持塞上蕊，试立将军前。
歌
作者：陈叔宝
朝代：南北朝

玉树后庭花，花开不复久。
歌
作者：陈叔宝
朝代：南北朝

璧月夜夜满，琼树朝朝新。
洛阳道五首
作者：陈叔宝
朝代：南北朝

喧哗照邑里，遨游出洛京。霜枝嫩柳发，水堑薄苔生。停鞭回去影，驻轴敞前甍。台上经相识，城下屡逢迎。踟蹰还借问，只重未知名。日光朝杲杲，照耀东京道。雾带城楼开，啼侵曙色早。佳丽娇南陌，香气含风好。自怜钗上缨，不叹河边草。建都开洛汭，中地乃城阳。纵横肆八达，左右辟康妆。铜沟飞柳絮，金谷落花光。忘情伊水侧，税驾河桥傍。百尺瞰金埒，九衢通玉堂。柳化尘里暗，槐色露中光。游侠幽并客，当垆京兆妆。向夕风烟晚，金羁满洛阳。青槐夹驰道，御水映铜沟。远望凌霄阙，遥看井干楼。黄金弹侠少，朱轮盛彻侯。桃花杂渡马，纷披聚陌头。
洛阳道五首·其一
作者：陈叔宝
朝代：南北朝

喧哗照邑里，遨游出洛京。霜枝嫩柳发，水堑薄苔生。停鞭回去影，驻轴敞前甍。台上经相识，城下屡逢迎。踟蹰还借问，只重未知名。
洛阳道五首·其三
作者：陈叔宝
朝代：南北朝

建都开洛汭，中地乃城阳。纵横肆八达，左右辟康妆。铜沟飞柳絮，金谷落花光。忘情伊水侧，税驾河桥傍。
洛阳道五首·其二
作者：陈叔宝
朝代：南北朝

日光朝杲杲，照耀东京道。雾带城楼开，啼侵曙色早。佳丽娇南陌，香气含风好。自怜钗上缨，不叹河边草。
洛阳道五首·其五
作者：陈叔宝
朝代：南北朝

青槐夹驰道，御水映铜沟。远望凌霄阙，遥看井干楼。黄金弹侠少，朱轮盛彻侯。桃花杂渡马，纷披聚陌头。
洛阳道五首·其四
作者：陈叔宝
朝代：南北朝

百尺瞰金埒，九衢通玉堂。柳化尘里暗，槐色露中光。游侠幽并客，当垆京兆妆。向夕风烟晚，金羁满洛阳。
独酌谣四首
作者：陈叔宝
朝代：南北朝

独酌谣。独酌且独谣。一酌岂陶暑。二酌断风飙。三酌意不畅。四酌情无聊。五酌盂易覆。六酌欢欲调。七酌累心去。八酌高志超。九酌忘物我。十酌忽凌霄。凌霄异羽翼。任致得飘飘。宁学世人醉。扬波去我遥。尔非浮丘伯。安见王子乔。独酌谣。独酌起中宵。中宵照春月。初花发春朝。春花春月正徘徊。一尊一弦当夜开。聊奏孙登曲。仍斟毕卓杯。罗绮徒纷乱。金翠转迟回。中心本如水。凝志更同灰。逍遥自可乐。世语世情哉。独酌谣。独酌酒难消。独酌三两碗。弄曲两三调。调弦忽未毕。忽值出房朝。更似游春苑。还如逢丽谯。衣香逐娇去。眼语送杯娇。馀樽尽复益。自得是逍遥。独酌谣。独酌一尊酒。尊酒倾未酌。明月正当牖。是牖非圆瓮。吾乐非击缶。自任物外欢。更齐椿菌久。卷舒乃一卷。忘情且十斗。宁复语绮罗。因情即山薮。
独酌谣四首·其一
作者：陈叔宝
朝代：南北朝

独酌谣。独酌且独谣。一酌岂陶暑。二酌断风飙。三酌意不畅。四酌情无聊。五酌盂易覆。六酌欢欲调。七酌累心去。八酌高志超。九酌忘物我。十酌忽凌霄。凌霄异羽翼。任致得飘飘。宁学世人醉。扬波去我遥。尔非浮丘伯。安见王子乔。
独酌谣四首·其三
作者：陈叔宝
朝代：南北朝

独酌谣。独酌酒难消。独酌三两碗。弄曲两三调。调弦忽未毕。忽值出房朝。更似游春苑。还如逢丽谯。衣香逐娇去。眼语送杯娇。馀樽尽复益。自得是逍遥。
独酌谣四首·其二
作者：陈叔宝
朝代：南北朝

独酌谣。独酌起中宵。中宵照春月。初花发春朝。春花春月正徘徊。一尊一弦当夜开。聊奏孙登曲。仍斟毕卓杯。罗绮徒纷乱。金翠转迟回。中心本如水。凝志更同灰。逍遥自可乐。世语世情哉。
独酌谣四首·其四
作者：陈叔宝
朝代：南北朝

独酌谣。独酌一尊酒。尊酒倾未酌。明月正当牖。是牖非圆瓮。吾乐非击缶。自任物外欢。更齐椿菌久。卷舒乃一卷。忘情且十斗。宁复语绮罗。因情即山薮。
献岁立春光风具美泛舟玄圃各赋六韵诗
作者：陈叔宝
朝代：南北朝

寒轻条已翠，春初未转禽。野雪明岩曲，山花照迥林。苔色随水溜，树影带风沈。沙长见水落，歌遥觉浦深。馀辉斜四户，流风飏八音。既此留连席，道欣放旷心。
玉树后庭花
作者：陈叔宝
朝代：南北朝

丽宇芳林对高阁，新妆艳质本倾城。映户凝娇乍不进，出帷含态笑相迎。妖姬脸似花含露，玉树流光照后庭。
玉树后庭花
作者：陈叔宝
朝代：南北朝
体裁：诗

丽宇芳林对高阁，新装艳质本倾城。
映户凝娇乍不进，出帷含态笑相迎。
妖姬脸似花含露，玉树流光照后庭。
玉树后庭花
作者：陈叔宝
朝代：南北朝

丽宇芳林对高阁，新装艳质本倾城。
映户凝娇乍不进，出帷含态笑相迎。
妖姬脸似花含露，玉树流光照后庭。
花开花落不长久，落红满地归寂中。
祓禊泛舟春日玄圃各赋七韵诗
作者：陈叔宝
朝代：南北朝

园林多趣赏，祓禊乐还寻。春池已渺漫，高枝自嵷森。日里丝光动，水中花色沉。安流浅易榜，峭壁迥难临。野莺添管响，深岫接铙音。山远风烟丽，苔轻激浪侵。置酒来英雅，嘉贤良所钦。
立春日泛舟玄圃各赋一字六韵成篇
作者：陈叔宝
朝代：南北朝

春光反禁苑，暧日煖源桃。霄烟近漠漠，暗浪远滔滔。石苔侵绿藓，岸草发青袍。回歌逐转楫，浮水随度刀。遥看柳色嫩，回望鸟飞高。自得欣为乐，忘意若临濠。
紫骝马二首
作者：陈叔宝
朝代：南北朝

嫖姚紫塞归，蹀躞红尘飞。玉珂鸣广路，金络耀晨辉。盖转时移影，香动屡惊衣。禁门犹未闭，连骑恣相追。蹀躞紫骝马，照耀白银鞍。直去黄龙外，斜趋玄菟端。垂鞬还细柳，杨尘归上兰。红脸桃花色，客别重羞看。
紫骝马二首·其一
作者：陈叔宝
朝代：南北朝

嫖姚紫塞归，蹀躞红尘飞。玉珂鸣广路，金络耀晨辉。盖转时移影，香动屡惊衣。禁门犹未闭，连骑恣相追。
紫骝马二首·其二
作者：陈叔宝
朝代：南北朝

蹀躞紫骝马，照耀白银鞍。直去黄龙外，斜趋玄菟端。垂鞬还细柳，杨尘归上兰。红脸桃花色，客别重羞看。
自君之出矣六首
作者：陈叔宝
朝代：南北朝

自君之出矣，霜晖当夜明。思君若风影，来去不曾停。自君之出矣，房空帷帐轻。思君如昼烛，怀心不见明。自君之出矣，不分道无情。思君若寒草，零落故心生。自君之出矣，尘网暗罗帷。思君如落日，无有暂还时。自君之出矣，绿草遍阶生。思君如夜烛，垂泪著鸡鸣。自君之出矣，愁颜难复睹。思君如蘖条，夜夜只交苦。
自君之出矣六首·其一
作者：陈叔宝
朝代：南北朝

自君之出矣，霜晖当夜明。思君若风影，来去不曾停。
自君之出矣六首·其三
作者：陈叔宝
朝代：南北朝

自君之出矣，不分道无情。思君若寒草，零落故心生。
自君之出矣六首·其二
作者：陈叔宝
朝代：南北朝

自君之出矣，房空帷帐轻。思君如昼烛，怀心不见明。
自君之出矣六首·其五
作者：陈叔宝
朝代：南北朝

自君之出矣，绿草遍阶生。思君如夜烛，垂泪著鸡鸣。
自君之出矣六首·其六
作者：陈叔宝
朝代：南北朝

自君之出矣，愁颜难复睹。思君如蘖条，夜夜只交苦。
自君之出矣六首·其四
作者：陈叔宝
朝代：南北朝

自君之出矣，尘网暗罗帷。思君如落日，无有暂还时。
舞媚娘三首
作者：陈叔宝
朝代：南北朝

楼上多娇艳，当窗并三五。争弄游春陌，相邀开绣户。转态结红裙，含娇拾翠羽。留宾乍拂弦，托意时移柱。淇水变新台，春垆当夏开。玉面含羞出，金鞍排夜来。春日好风光，寻观向市傍。转身移佩响，牵袖起衣香。
舞媚娘三首·其一
作者：陈叔宝
朝代：南北朝

楼上多娇艳，当窗并三五。争弄游春陌，相邀开绣户。转态结红裙，含娇拾翠羽。留宾乍拂弦，托意时移柱。
舞媚娘三首·其三
作者：陈叔宝
朝代：南北朝

春日好风光，寻观向市傍。转身移佩响，牵袖起衣香。
舞媚娘三首·其二
作者：陈叔宝
朝代：南北朝

淇水变新台，春垆当夏开。玉面含羞出，金鞍排夜来。
采桑
作者：陈叔宝
朝代：南北朝

春楼髻梳罢，南陌竞相随。去后花丛散，风来香处移。广袖承朝日，长鬟碍聚枝。柯新攀易断，叶嫩摘前萎。采蘩钩手弱，微汗杂妆垂。不应归独早，堪为使君知。
采莲曲
作者：陈叔宝
朝代：南北朝

相催暗中起，妆前日已光。随宜巧注口，薄落点花黄。风住疑衫密，船小畏裾长。波文散动楫，茭花拂度航。抵荷乱翠影，采袖新莲香。归时会被唤，且试入兰房。
长安道
作者：陈叔宝
朝代：南北朝

建章通未央，长乐属明光。大道移甲第，甲第玉为堂。游荡新丰里，戏马渭桥傍。当垆晚留客，夜夜苦红妆。
陇头
作者：陈叔宝
朝代：南北朝

陇头征戍客，寒多不识春。惊风起嘶马，苦雾杂飞尘。投钱积石水，敛辔交河津。四面夕冰合，万里望佳人。
陇头水二首
作者：陈叔宝
朝代：南北朝

塞外飞蓬征，陇头流水鸣。汉处扬沙暗，波中燥叶轻。地风冰易厚，寒深溜转清。登山一回顾，幽咽动边情。高陇多悲风，寒声起夜丛。禽飞暗识路，鸟转逐征蓬。落叶时惊沬，移沙屡拥空。回头不见望，流水玉门东。
陇头水二首·其一
作者：陈叔宝
朝代：南北朝

塞外飞蓬征，陇头流水鸣。汉处扬沙暗，波中燥叶轻。地风冰易厚，寒深溜转清。登山一回顾，幽咽动边情。
陇头水二首·其二
作者：陈叔宝
朝代：南北朝

高陇多悲风，寒声起夜丛。禽飞暗识路，鸟转逐征蓬。落叶时惊沬，移沙屡拥空。回头不见望，流水玉门东。
雉子斑
作者：陈叔宝
朝代：南北朝

四野秋原暗，十步啄方前。雊声风处远，翅影云间连。箭射妖姬笑，裘值盛明然。已足南皮赏，复会北宫篇。
雨雪曲
作者：陈叔宝
朝代：南北朝

长城飞雪下，边关地籁吟。濛濛九天暗，霏霏千里深。树冷月恒少，山雾日偏沈。况听南归雁，切思胡笳音。
飞来双白鹤
作者：陈叔宝
朝代：南北朝

朔吹已萧瑟，愁云屡合开。玄冬辛苦地，白鹤从风催。音响已清切，毛羽复残摧。飞来进□□，但为失双回。傥逢□哙德，当共衔珠来。
饮马长城窟行
作者：陈叔宝
朝代：南北朝

征马入他乡，山花此夜光。离群嘶向影，因风屡动香。月色含城暗，秋声杂塞长。何以酬天子，马革报疆场。
寄夫诗
作者：陈少女
朝代：南北朝

自君上河梁，蓬首卧兰房。安得一樽酒，慰妾九回肠。
聘齐经孟尝君墓诗
作者：陈昭
朝代：南北朝

薛城观旧迹，征马屡徘徊。盛德今何在，唯馀长夜台。苍茫空垄路，憔悴古松栽。悲随白杨起，泪想雍门来。泉户无关走，鸡鸣谁为开。
洛阳道
作者：陈暄
朝代：南北朝

洛阳九逵上，罗绮四时春。路傍避骢马，车中看玉人。镇西歌艳曲，临淄逢丽神。欲知双璧价，潘夏正连茵。
紫骝马
作者：陈暄
朝代：南北朝

天马汗如红，鸣鞭度九嵏。歌伤城下冻，嘶依北地风。笳寒芳树歇，笛怨柳枝空。横行意未已，羞住毂车中。
长安道
作者：陈暄
朝代：南北朝

长安开绣陌，三条向绮门。张敞车单马，韩嫣乘副轩。宠深来借殿，功多竞置园。将军夜夜返，弦歌著曙喧。
雨雪曲
作者：陈暄
朝代：南北朝

都尉出祁连，雨雪满鸡田。雕陵持抵鹊，属国用和毡。冰合军应渡，楼寒烽未然。花迷差未著，疏勒复经年。
代答诗
作者：陈留长公主
朝代：南北朝

针是贯绅物。目中常糸任丝。得帛缝新去。何能衲故时。
采菱曲
作者：陶功曹
朝代：南北朝

朝日映兰泽，乘内入桂屿。棹影已流倡，轻舟复容与。勿遽佳期移，方追明月侣。采采讵盈掬，还望空延伫。
书海盐陆逸冲十赉文后
作者：陶弘景
朝代：南北朝
体裁：四言诗

赉尔十事，事准前史。对扬嘉策，循言求理。无或骄惰，以骞斯旨。援笔甲怀，敢告处士。
告游篇
作者：陶弘景
朝代：南北朝

性灵昔既肇，缘业久相因。即化非冥灭，在理澹悲欣。冠剑空衣影，镳辔乃仙身。去此昭轩侣，结彼瀛台宾。傥能踵留辙，为子道玄津。
和约法师临友人诗
作者：陶弘景
朝代：南北朝

我有数行泪，不落十馀年。今日为君尽，并洒秋风前。
桓真人吟诗
作者：陶弘景
朝代：南北朝
体裁：古风

黄花生紫云，日月周天轮。混混太虚中，不与众生群。昆崙十二峰，上帝朝万巡。一日功行满，升空谒元君。
胡笳曲
作者：陶弘景
朝代：南北朝

自戾飞天历，与夺徒纷纭。百年三五代，终是甲辰君。
诏问山中何所有赋诗以答
作者：陶弘景
朝代：南北朝

山中何所有，岭上多白云。只可自怡悦，不堪持寄君。
诏问山中何所有赋诗以答
作者：陶弘景
朝代：南北朝
体裁：诗

山中何所有，岭上多白云。只可自怡悦，不堪持赠君。
题所居壁
作者：陶弘景
朝代：南北朝

夷甫任散诞，平叔坐谈空。不言昭阳殿，化作单于宫。
为颜氏赋诗
作者：韩兰英
朝代：南北朝

丝竹犹在御，愁人独向隅。弃置将已矣，谁怜微薄驱。
赠中尉李彪诗
作者：韩延之
朝代：南北朝

贾生谪长沙，董儒诣临江。愧无若人迹，忽寻两贤踪。追昔渠阁游，策驽厕群龙。如何情愿夺，飘然独远从。痛哭去旧国，衔泪届新邦。哀哉无援民，嗷然失侣鸿。彼苍不我闻，千里告志同。
临终诗
作者：顾欢
朝代：南北朝

五途无恒宅，三清有常舍。精气因天行，游魂随物化。鹏鹍适大海，蜩鸠之桑柘。达生任去留，善死均日夜。委命安所乘，何方不可驾。翘心企前觉，融然从此谢。
赋得露诗
作者：顾煊
朝代：南北朝

飞空犹蕴状，集物始成华。萎黄病秋菊，厌浥长春芽。非唯溥蔓草，颇亦变蒹葭。仍增江海浪，聊点木兰花。
有所思
作者：顾野王
朝代：南北朝

贱妾有所思，良人久征戍。笳鸣塞城表，花开落芳树。白登澄月色，黄龙起烟雾。还闻雉子斑，非复长征赋。
罗敷行
作者：顾野王
朝代：南北朝

东隅丽春日，南陌采桑时。楼中结梳罢，提筐候早期。风轻莺韵缓，露重落花迟。五马光长陌，千骑络青丝。使君徒遣信，贱妾畏蚕饥。
艳歌行三首
作者：顾野王
朝代：南北朝

夕台行雨度，朝梁照日辉。东城采桑返，南市数钱归。长歌挑碧玉，罢尘笑洛妃。欲知欢未尽，栖乌已夜飞。齐倡赵女尽妖妍，珠帘玉砌并神仙。莫笑人来最落后，能使君恩得度前。岂知洛渚罗尘步，讵减天河秋夕渡。妖姿巧笑能倾城，那思他人不憎妒。莲花藻井推芰荷，采菱妙曲胜阳阿。燕姬妍。赵女丽。出入王宫公主第。倚鸣瑟。歌未央。调弦八九弄。度曲两三章。唯欣春日永。讵愁秋夜长。歌未央。倚鸣瑟。轻风飘落蕊。乳燕巢兰室。结罗帷。玩朝日。窗开翠幔卷。收罢金星出。争攀四照花。竞戏三条术。
艳歌行三首·其一
作者：顾野王
朝代：南北朝

夕台行雨度，朝梁照日辉。东城采桑返，南市数钱归。长歌挑碧玉，罢尘笑洛妃。欲知欢未尽，栖乌已夜飞。
艳歌行三首·其三
作者：顾野王
朝代：南北朝

燕姬妍。赵女丽。出入王宫公主第。倚鸣瑟。歌未央。调弦八九弄。度曲两三章。唯欣春日永。讵愁秋夜长。歌未央。倚鸣瑟。轻风飘落蕊。乳燕巢兰室。结罗帷。玩朝日。窗开翠幔卷。收罢金星出。争攀四照花。竞戏三条术。
艳歌行三首·其二
作者：顾野王
朝代：南北朝

齐倡赵女尽妖妍，珠帘玉砌并神仙。莫笑人来最落后，能使君恩得度前。岂知洛渚罗尘步，讵减天河秋夕渡。妖姿巧笑能倾城，那思他人不憎妒。莲花藻井推芰荷，采菱妙曲胜阳阿。
芳树
作者：顾野王
朝代：南北朝

上林通建章，杂树遍林芳。日影桃蹊色，风吹梅径香。幽山桂叶落，驰道柳条长。折荣疑路远，用表莫相忘。
长安道
作者：顾野王
朝代：南北朝

凤楼临广路，仙掌入烟霞。章台京兆马，逸陌富平车。东门疏广饯，北阙董贤家。渭桥纵观罢，安能访狭斜。
阳春歌
作者：顾野王
朝代：南北朝

春草正芳菲，重楼启曙扉。银鞍侠客至，柘弹宛童归。池前竹叶满，井上桃花飞。蓟门寒未歇，为断流黄机。
陇头水
作者：顾野王
朝代：南北朝

陇底望秦川，迢递隔风烟。肃条落野树，幽咽响流泉。瀚海波难息，交河冰未坚。宁知盖山水，逐节赴危弦。
饯友之绥安诗
作者：顾野王
朝代：南北朝

谷风扬暖律，扶旭开馀霭。兰芽被平皋，冰澌泮微濑。悟彼芳岁新，惬此赏心会。丝竹邯郸倡，朋游邺中盖。贡橘伟含滋，仙鲻妙飞鲙。崚嶒眺广岳，浩溔穷溟海。众宾悦礼遇，远俗怀仙爱。操输本非工，无讥比曹郐。
望廨前水竹诗
作者：顾𢝔
朝代：南北朝
体裁：古风

萧萧丛竹映，澹澹平湖净。叶倒涟漪文，水漾檀栾影。相思不会面，相望空延颈。远天去浮云，长墟斜落景。幽痾与岁积，赏心随事屏。乡念一邅回，白发生俄顷。
从周入齐夜度砥柱
作者：颜之推
朝代：南北朝

侠客重艰辛，夜出小平津。马色迷关吏，鸡鸣起戍人。露鲜华剑彩，月照宝刀新。问我将何去，北海就孙宾。
古意·十五好诗书
作者：颜之推
朝代：南北朝

十五好诗书，二十弹冠仕。
楚王赐颜色，出入章华里。
作赋凌屈原，读书夸左史。
数从明月宴，或侍朝云祀。
登山摘紫芝，泛江采绿芷。
歌舞未终曲，风尘暗天起。
吴师破九龙，秦兵割千里。
狐兔穴宗庙，霜露沾朝市。
璧入邯郸宫，剑去襄城水。
未获殉陵墓，独生良足耻。
悯悯思旧都，恻恻怀君子。
白发窥明镜，忧伤没余齿。
古意诗二首
作者：颜之推
朝代：南北朝

十五好诗书，二十弹冠仕。楚王赐颜色，出入章华里。作赋凌屈原，读书夸左史。数从明月燕，或侍朝云祀。登山摘紫芝，泛江采绿芷。歌舞未终曲，风尘暗天起。吴师破九龙，秦兵割千里。狐兔穴宗庙，霜露沾朝市。璧入邯郸宫，剑去襄城水。未获殉陵墓，独生良足耻。悯悯思旧都，恻恻怀君子。白发窥明镜，忧伤没余齿。宝珠出东国，美玉产南荆。隋侯曜我色，卞氏飞吾声。已加明称物，复饰夜光名。骊龙旦夕骇，白虹朝暮生。华彩烛兼乘，价值讵连城。常悲黄雀起，每畏灵蛟迎。千刃安可舍，一毁难复营。昔为时所重，今为时所轻。愿与浊泥会，思将垢石并。归真川岳下，抱润潜其荣。
古意诗二首·其一
作者：颜之推
朝代：南北朝

十五好诗书，二十弹冠仕。楚王赐颜色，出入章华里。作赋凌屈原，读书夸左史。数从明月燕，或侍朝云祀。登山摘紫芝，泛江采绿芷。歌舞未终曲，风尘暗天起。吴师破九龙，秦兵割千里。狐兔穴宗庙，霜露沾朝市。璧入邯郸宫，剑去襄城水。未获殉陵墓，独生良足耻。悯悯思旧都，恻恻怀君子。白发窥明镜，忧伤没余齿。
古意诗二首·其二
作者：颜之推
朝代：南北朝

宝珠出东国，美玉产南荆。隋侯曜我色，卞氏飞吾声。已加明称物，复饰夜光名。骊龙旦夕骇，白虹朝暮生。华彩烛兼乘，价值讵连城。常悲黄雀起，每畏灵蛟迎。千刃安可舍，一毁难复营。昔为时所重，今为时所轻。愿与浊泥会，思将垢石并。归真川岳下，抱润潜其荣。
和阳纳言听鸣蝉篇
作者：颜之推
朝代：南北朝

听秋蝉。秋蝉非一处。细柳高飞夕。长杨明月曙。历乱起秋声。参差揽人虑。单吟如转箫。群噪学调笙。乍飘流曼响。多含继绝声。垂阴自有乐。饮露独为清。短緌何足贵。薄羽不羞轻。螗螂翳下偏难见。翡翠竿头绝易惊。容止由来桂林苑。无事淹留南斗城。城中帝皇里。金张及许史。权势热如汤。意气喧城市。剑影奔星落。马色浮云起。鼎俎陈龙凤。金石谐宫徵。关中满季心。关西饶孔子。讵用虞公立国臣。谁爱韩王游说士。红颜宿昔同春花。素鬓俄顷变秋草。中肠自有极。那堪教作转轮车。
神仙诗
作者：颜之推
朝代：南北朝

红颜恃容色，青春矜盛年。自言晓书剑，不得学神仙。风云落时后，岁月度人前。镜中不相识，扪心徒自怜。愿得金楼要，思逢玉钤篇。九龙游弱水，八凤出飞烟。朝游采琼实，夕宴酌膏泉。峥嵘下无地，列缺上陵天。举世聊一息，中州安足旋。
诗
作者：颜之推
朝代：南北朝

悬鱼掩金扇。
七庙迎神辞
作者：颜峻
朝代：南北朝

敬恭明祀，孝道感通。合乐维和，展礼有容。六舞肃列，九变成终。神之来思，享兹洁衷。灵之往矣，绥我家邦。
捣衣诗
作者：颜峻
朝代：南北朝

逶迤失荣荄。旅燕又穴飞。
淫思古意诗
作者：颜峻
朝代：南北朝

春风飞远方，纪转流思堂。贞节寄君子，穷闺妾所藏。裁书露微疑，千里问新知。君行过三稔，故心久当移。
皇后庙登歌
作者：颜峻
朝代：南北朝

载我圣文，奄有四海。外刑家邦，内贻女则。
自君之出矣
作者：颜师伯
朝代：南北朝

自君之出矣，芳帷低不举。思君如回雪，流乱无端绪。
三月三日诏宴西池诗
作者：颜延之
朝代：南北朝

河岳曜图，圣时利见。于赫有皇，升中纳禅。载贞其恒，载通其变。大哉人文，至矣天眷。昭哉储德，灵庆攸繁。明两紫宸，景物乾元。帝宗庵蔼，惟城惟蕃。衮衣善职，彤弓受言。饰馆春宫，税镳青辂。长筵逶迤，浮觞沿溯。
为皇太子侍宴饯衡阳南平二王应诏诗
作者：颜延之
朝代：南北朝

大仪在御，皇圣居贞。旁缉民纪，仰纬天经。物资感变，神以瑞形。川无遁宝，山不閟灵。亦既戒装，皇心载远。夕怅亭皋，晨仪禁苑。神行景惊，发自灵阃。对宴感分，瞻秋悼晚。
为织女赠牵牛诗
作者：颜延之
朝代：南北朝

婺女俪经星，姮娥栖飞月。惭无二媛灵，托身侍天阙。阊阖殊未晖，咸池岂沐发。汉阴不夕张，长河为谁越。虽有促燕期，方须凉风发。虚计双曜周，空迟三星没。非怨杼轴劳，但念芳菲歇。
五君咏五首 其一 阮步兵
作者：颜延之
朝代：南北朝

阮公虽沦迹，识密鉴亦洞。沈醉似埋照，寓辞类托讽。长啸若怀人，越礼自惊众。物故不可论，途穷能无恸。
五君咏五首 其三 刘参军
作者：颜延之
朝代：南北朝

刘伶善闭关，怀清灭闻见。鼓钟不足欢，荣色岂能眩。韬精日沉饮，谁知非荒宴。颂酒虽短章，深衷自此见。
五君咏五首 其四 阮始平
作者：颜延之
朝代：南北朝

仲容青云器，实禀生民秀。达音何用深，识微在金奏。郭奕已心醉，山公非虚觏。屡荐不入官，一麾乃出守。
五君咏五首·阮步兵
作者：颜延之
朝代：南北朝

阮公虽沦迹，识密鉴亦洞。沈醉似埋照，寓辞类托讽。长啸若怀人，越礼自惊众。物故不可论，途穷能无恸。中散不偶世，本自餐霞人。形解验默仙，吐论知凝神。立俗迕流议，寻山洽隐沦。鸾翮有时铩，龙性谁能驯。刘伶善闭关，怀清灭闻见。鼓钟不足欢，荣色岂能眩。韬精日沉饮，谁知非荒宴。颂酒虽短章，深衷自此见。仲容青云器，实禀生民秀。达音何用深，识微在金奏。郭奕已心醉，山公非虚觏。屡荐不入官，一麾乃出守。向秀甘淡薄，深心托毫素。探道好渊玄，观书鄙章句。交吕既鸿轩，攀嵇亦凤举。流连河里游，恻怆山阳赋。
从军行
作者：颜延之
朝代：南北朝

苦哉远征人，毕力干时艰。秦初略扬越，汉世争阴山。地广旁无界，岩阿上亏天。峤雾下高鸟，冰沙固流川。秋飙冬未至，春液夏不涓。闽烽指荆吴，胡埃属幽燕。横海咸飞骊，绝漠皆控弦。驰檄发章表，军书交塞边。接镝赴阵首，卷甲起行前。羽驿驰无绝，旌旗昼夜悬。卧伺金柝响，起候亭燧燃。逖矣远征人，惜哉私自怜。
侍东耕诗
作者：颜延之
朝代：南北朝

题封经地域，辰角丽天部。浮蔼起青坛，沈腴发绀耦。草服荐同穗，黄冠献嘉寿。
北使洛诗
作者：颜延之
朝代：南北朝

改服饬徒旅，首路局险艰。振楫发吴洲，秣马陵楚山。途出梁宋郊，道由周郑间。前登阳城路，日夕望三川。在昔辍期运，经始阔圣贤。伊濲绝津济，台馆无尺椽。宫陛多巢穴，城阙生云烟。王猷升八表，嗟行方暮年。阴风振凉野，飞云瞀穷天。临途未及引，置酒惨无言。隐悯徒御悲，威迟良马烦。游役去芳时，归来屡徂愆。蓬心既已矣，飞薄殊亦然。
向常侍
作者：颜延之
朝代：南北朝

向秀甘淡薄，深心托豪素。探道好渊玄，观书鄙章句。交吕既鸿轩，攀嵇亦凤举。流连河里游，恻怆山阳赋。
和谢监灵运诗
作者：颜延之
朝代：南北朝

弱植慕端操，窘步惧先迷。寡立非择方，刻意藉穷栖。伊昔遘多幸，秉笔侍两闺。虽惭丹雘施，未谓玄素睽。徒遭良时诐，王道奄昏霾。入神幽明绝，朋好云雨乖。吊屈汀洲浦，谒帝苍山蹊。倚岩听绪风，攀林结留荑。跂予间衡峤，曷月瞻秦稽。皇圣昭天德，丰泽振沈泥。惜无雀雉化，休用充海淮。去国还故里，幽门树蓬藜。采茨葺昔宇，剪棘开旧畦。物谢时既晏，年往志不偕。亲仁敷情昵，兴玩究辞凄。芬馥歇兰若，清越夺琳圭。尽言非报章，聊用布所怀。
夏夜呈从兄散骑车长沙诗
作者：颜延之
朝代：南北朝

炎天方埃郁，暑晏阕尘纷。独静阙偶坐，临堂对星分。侧听风薄木，遥睇月开云。夜蝉堂夏急，阴虫先秋闻。岁候初过半，荃蕙岂久芬。屏居恻物变，慕类抱情殷。九逝非空思，七襄无成文。
始安郡还都与张湘州登巴陵城楼作诗
作者：颜延之
朝代：南北朝

江汉分楚望，衡巫奠南服。三湘沦洞庭，七泽蔼荆牧。经途延旧轨，登闉访川陆。水国周地险，河山信重复。却倚云梦林，前瞻京台囿。清雰霁岳阳，曾晖薄澜澳。凄矣自远风，伤哉千里目。万古陈往还，百代劳起伏。存没竟何人，炯介在明淑。请从上世人，归来蓺桑竹。
宋南郊登歌三首 其一 夕牲歌
作者：颜延之
朝代：南北朝

夤威宝命，严恭帝祖。表海炳岱，系唐胄楚。灵鉴浚文，民属睿武。奄受敷锡，宅中拓宇。亘地称皇，罄天作主。月竁来宾，日际奉土。开元正首，礼乐交举。六典联事，九官列序。有牷在涤，有洁在俎。以荐王衷，以答神祜。
宋南郊登歌三首 其三 飨神歌
作者：颜延之
朝代：南北朝

营泰畤，定天衷。思心睿，谋筮从。建表蕝，设郊宫。田烛置，爟火通。历元旬，律首吉。饰紫坛，坎列室。中星兆，六宗秩。乾宇晏，地区谧。大孝昭，祭礼供。牲日展，盛自躬。具陈器，备礼容。形舞缀，被歌钟。望帝阍，耸神跸。灵之来，辰光溢。洁粢酌，娱太一。明辉夜，华皙日。裸既始，献又终。烟芗鬯，报清穹。飨宋德，祚王功。休命永，福履充。
宋南郊登歌三首 其二 迎送神歌
作者：颜延之
朝代：南北朝

维圣飨帝，维孝飨亲。皇乎备矣，有事上春。礼行宗祀，敬达郊礼。金枝中树，广乐四陈。陟配在京，降德在民。奔精照夜，高燎炀晨。阴明浮烁，沈咏深沦。告成大报，受釐元神。月御按节，星驱扶轮。遥兴远驾，曜曜振振。
宋南郊登歌三首·夕牲歌
作者：颜延之
朝代：南北朝

夤威宝命，严恭帝祖。表海炳岱，系唐胄楚。灵鉴浚文，民属睿武。奄受敷锡，宅中拓宇。亘地称皇，罄天作主。月竁来宾，日际奉土。开元正首，礼乐交举。六典联事，九官列序。有牷在涤，有洁在俎。以荐王衷，以答神祜。维圣飨帝，维孝飨亲。皇乎备矣，有事上春。礼行宗祀，敬达郊礼。金枝中树，广乐四陈。陟配在京，降德在民。奔精照夜，高燎炀晨。阴明浮烁，沈咏深沦。告成大报，受釐元神。月御按节，星驱扶轮。遥兴远驾，曜曜振振。
嵇中散
作者：颜延之
朝代：南北朝
体裁：古风

中散不偶世，本自餐霞人。形解验默仙，吐论知凝神。立俗迕流议，寻山洽隐沦。鸾翮有时铩，龙性谁能驯。
应诏燕曲水作诗
作者：颜延之
朝代：南北朝

道隐未形，治彰既乱。帝迹悬衡，皇流共贯。惟王创物，永锡洪算。仁固开周，义高登汉。祚融世哲，业光列圣。太上正位，天临海镜。制以化裁，树之形性。惠浸萌生，信及翔泳。崇虚非徵，积实莫尚。岂伊人和，寔灵所贶。日完其朔，月不掩望。航琛越水，辇赆逾嶂。帝体丽明，仪辰作贰。君彼东朝，金昭玉粹。德有润身，礼不愆器。柔中渊映，芳猷兰秘。昔在文昭，今惟武穆。于赫王宰，方旦居叔。有睟睿蕃，爰履奠牧。宁极和钧，屏京维服。朏魄双交，月气参变。开荣洒泽，舒虹烁电。化际无间，皇情爰眷。伊思镐饮，每惟洛宴。郊饯有坛，君举有礼。幕帷兰甸，画流高陛。分庭荐乐，析波浮醴。豫同夏谚，事兼出济。仰阅丰施，降惟微物。三妨储隶，五尘朝黻。途泰命屯，恩充报屈。有悔可悛，滞瑕难拂。
应诏燕曲水作诗
作者：颜延之
朝代：南北朝
体裁：四言诗

道隐未形，治彰既乱。帝迹悬衡，皇流共贯。惟王创物，永锡洪算。仁固开周，义高登汉。（一章）祚融世哲，业光列圣。太上正位，天临海镜。制以化裁，树之形性。惠浸萌生，信及翔泳。（二章）崇虚非徵，积实莫尚。岂伊人和，寔灵所贶。日完其朔，月不掩望。航琛越水，辇赆逾嶂。（三章）帝体丽明，仪辰作贰。君彼东朝，金昭玉粹。德有润身，礼不愆器。柔中渊映，芳猷兰秘。（四章）昔在文昭，今惟武穆。于赫王宰，方旦居叔。有睟睿蕃，爰履奠牧。宁极和钧，屏京维服。（五章）朏魄双交，月气参变。开荣洒泽，舒虹烁电。化际无间，皇情爰眷。伊思镐饮，每惟洛宴。（六章）郊饯有坛，君举有礼。幕帷兰甸，画流高陛。分庭荐乐，析波浮醴。豫同夏谚，事兼出济。（七章）仰阅丰施，降惟微物。三妨储隶，五尘朝黻。途泰命屯，恩充报屈。有悔可悛，滞瑕难拂。（八章）
应诏观北湖田收诗
作者：颜延之
朝代：南北朝

周御穷辙迹，夏载历山川。蓄轸岂明懋，善游皆圣仙。帝晖膺顺动，清跸巡广廛。楼观眺丰颖，金驾映松山。飞奔互流缀，缇彀代回环。神行埒浮景，争光溢中天。开冬眷徂物，残悴盈化先。阳陆团精气，阴谷曳寒烟。攒素既森蔼，积翠亦葱芊。息飨报嘉岁，通急戒无年。温渥浃舆隶，和惠属后筵。观风久有作，陈诗愧未妍。疲弱谢陵遽，取累非纆牵。
归鸿诗
作者：颜延之
朝代：南北朝

昧旦濡和风，沾露践朝晖。万有皆同春，鸿雁独辞归。相鸣去涧汜，长江发江畿。皦洁登云侣，连绵千里飞。长怀河朔路，缅与湘汉违。
拜陵庙作诗
作者：颜延之
朝代：南北朝

周德恭明祀，汉道遵光灵。哀敬隆祖庙，崇树加园茔。逮事休命始，投迹阶王庭。陪厕回天顾，朝燕流圣情。早服身义重，晚达生戒轻。否来王泽竭，泰往人悔形。敕躬惭积素，复与昌运并。恩合非渐渍，荣会在逢迎。夙御严清制，朝驾守禁城。束绅入西寝，伏轼出东坰。衣冠终冥漠，陵邑转葱青。松风遵路急，山烟冒垄生。皇心凭容物，民思被歌声。万纪载弦吹，千岁托旒旌。未殊帝世远，已同沦化萌。幼壮困孤介，末暮谢幽贞。发轨丧夷易，归轸慎崎倾。
挽歌
作者：颜延之
朝代：南北朝

令龟告明兆，撒奠在方昏。戒徒赴幽穸，祖驾出高门。行行去城邑，遥遥首丘园。息镳竟平？，税驾列岩根。
挽歌
作者：颜延之
朝代：南北朝
体裁：古风

令龟告明兆，撒奠在方昏。戒徒赴幽穸，祖驾出高门。行行去城邑，遥遥首丘园。息镳竟平𡑞，税驾列岩根。
独秀山诗
作者：颜延之
朝代：南北朝

未若独秀者，嵯峨郭邑开。
登景阳楼诗
作者：颜延之
朝代：南北朝

风观要春景，月谢迎秋光。沿波被华若，随山茂贞芳。
白雪诗
作者：颜延之
朝代：南北朝

翩若圭屑，晰如瑶粒。
皇太子释奠会作诗
作者：颜延之
朝代：南北朝

国尚师位，家崇儒门。禀道毓德，讲艺立言。浚明爽曙，达义兹昏。永瞻先觉，顾惟后昆。大人长物，继天接圣。时屯必亨，运蒙则正。偃闭武术，阐扬文令。庶士倾风，万流仰镜。虞痒饰馆，壑图炳睟。怀仁憬集，抱智麇至。踵门陈书，蹑屩献器。澡身玄渊，宅心道秘。伊昔周储，聿光往记。思皇世哲，体元作嗣。资此夙知，降从经志。剔彼前文，规周矩值。正殿虚筵，司分简日。尚席函丈，丞疑奉帙。侍言称辞，惇史秉笔。妙识几音，王载有述。肆议芳讯，大教克明。敬躯祀典，告奠圣灵。礼属观盥，乐荐歌笙。昭事是肃，俎实非馨。献终袭吉，即宫广燕。堂设象筵，庭宿金悬。台保兼徽，皇戚比彦。肴乾酒澄，端服整弁。六官视命，九宾相仪。缨笏币序，巾卷充街。都庄云动，野馗风驰。伦周伍汉，超哉邈猗。清晖在天，容光必照。物任其情，理宣其奥。妄先国胄，侧闻邦教。徒愧微冥，终谢智效。
皇太子释奠会作诗
作者：颜延之
朝代：南北朝
体裁：四言诗

国尚师位，家崇儒门。禀道毓德，讲艺立言。浚明爽曙，达义兹昏。永瞻先觉，顾惟后昆。（一章）大人长物，继天接圣。时屯必亨，运蒙则正。偃闭武术，阐扬文令。庶士倾风，万流仰镜。（二章）虞痒饰馆，壑图炳睟。怀仁憬集，抱智麇至。踵门陈书，蹑屩献器。澡身玄渊，宅心道秘。（三章）伊昔周储，聿光往记。思皇世哲，体元作嗣。资此夙知，降从经志。剔彼前文，规周矩值。（四章）正殿虚筵，司分简日。尚席函丈，丞疑奉帙。侍言称辞，惇史秉笔。妙识几音，王载有述。（五章）肆议芳讯，大教克明。敬躯祀典，告奠圣灵。礼属观盥，乐荐歌笙。昭事是肃，俎实非馨。（六章）献终袭吉，即宫广燕。堂设象筵，庭宿金悬。台保兼徽，皇戚比彦。肴乾酒澄，端服整弁。（七章）六官视命，九宾相仪。缨笏币序，巾卷充街。都庄云动，野馗风驰。伦周伍汉，超哉邈猗。（八章）清晖在天，容光必照。物任其情，理宣其奥。妄先国胄，侧闻邦教。徒愧微冥，终谢智效。（九章）
直东宫答郑尚书道子诗
作者：颜延之
朝代：南北朝

皇居体环极，设险只天工。两闱阻通轨，对禁限清风。跂予旅东馆，徒歌属南墉。寝兴郁无已，起观辰汉中。流云蔼青阙，皓月鉴丹宫。踟蹰清防密，徙倚恒漏穷。君子吐芳讯，感物恻余衷。惜无丘园秀，景行彼高松。知言有诚贯，美价难克充。何以铭嘉贶，言树丝与桐。
秋胡行
作者：颜延之
朝代：南北朝

椅梧倾高凤，寒谷待鸣律。影响岂不怀，自远每相匹。婉彼幽闲女，作嫔君子室。峻节贯秋霜，明艳侔朝日。嘉运既我从，欣愿自此毕。燕居未及好，良人顾有违。脱巾千里外，结绶登王畿。戒徒在昧旦，左右来相依。驱车出郊郭，行路正威迟。存为久离别，没为长不归。嗟余怨行役，三陟穷晨暮。严驾越风寒，解鞍犯霜露。原隰多悲凉，回飙卷高树。离兽起荒蹊，惊鸟纵横去。悲哉游宦子，劳此山川路。超遥为此别，日月方向除。孰知寒暑积，黾勉风荣枯。岁暮临空房，凉风起坐隅。寝兴日己远，白露生庭芜。勤役从归愿，反路遵山河。昔辞秋未素，今也岁载华。蚕月观时暇，桑野多经过。佳人从所务，窈窕援高柯。倾城谁不顾，弭节停中阿。年往诚思劳，路远阔音形。虽为五载别，相与昧平生。舍车遵往路，凫藻驰目成。南金岂不重，聊自意所轻。义心多苦调，密比金玉声。高节难久淹，劫来空复辞。迟迟前途尽，依依造门基。上堂拜嘉庆，入室问何之。日暮行采归，物色桑榆时。美人望昏至，惭叹前相持。有怀谁能已，聊用申苦难。离居殊年载，一别阻河关。春来无时豫，秋至恒早寒。明发动愁心，闺中起长叹。惨凄岁方晏，日落游子颜。高张生绝弦，声急由调起。自昔枉光尘，结言固终始。如何久为别，百行愆诸己。君子失明义，谁与偕没齿。愧彼行露诗，甘之长川汜。
秋胡行·其一
作者：颜延之
朝代：南北朝

椅梧倾高凤，寒谷待鸣律。影响岂不怀，自远每相匹。婉彼幽闲女，作嫔君子室。峻节贯秋霜，明艳侔朝日。嘉运既我从，欣愿自此毕。
秋胡行·其七
作者：颜延之
朝代：南北朝

高节难久淹，劫来空复辞。迟迟前途尽，依依造门基。上堂拜嘉庆，入室问何之。日暮行采归，物色桑榆时。美人望昏至，惭叹前相持。
秋胡行·其三
作者：颜延之
朝代：南北朝

嗟余怨行役，三陟穷晨暮。严驾越风寒，解鞍犯霜露。原隰多悲凉，回飙卷高树。离兽起荒蹊，惊鸟纵横去。悲哉游宦子，劳此山川路。
秋胡行·其九
作者：颜延之
朝代：南北朝

高张生绝弦，声急由调起。自昔枉光尘，结言固终始。如何久为别，百行愆诸己。君子失明义，谁与偕没齿。愧彼行露诗，甘之长川汜。
秋胡行·其二
作者：颜延之
朝代：南北朝

燕居未及好，良人顾有违。脱巾千里外，结绶登王畿。戒徒在昧旦，左右来相依。驱车出郊郭，行路正威迟。存为久离别，没为长不归。
秋胡行·其五
作者：颜延之
朝代：南北朝

勤役从归愿，反路遵山河。昔辞秋未素，今也岁载华。蚕月观时暇，桑野多经过。佳人从所务，窈窕援高柯。倾城谁不顾，弭节停中阿。
秋胡行·其八
作者：颜延之
朝代：南北朝

有怀谁能已，聊用申苦难。离居殊年载，一别阻河关。春来无时豫，秋至恒早寒。明发动愁心，闺中起长叹。惨凄岁方晏，日落游子颜。
秋胡行·其六
作者：颜延之
朝代：南北朝

年往诚思劳，路远阔音形。虽为五载别，相与昧平生。舍车遵往路，凫藻驰目成。南金岂不重，聊自意所轻。义心多苦调，密比金玉声。
秋胡行·其四
作者：颜延之
朝代：南北朝

超遥为此别，日月方向除。孰知寒暑积，黾勉风荣枯。岁暮临空房，凉风起坐隅。寝兴日己远，白露生庭芜。
蜀葵
作者：颜延之
朝代：南北朝

井维降精，岷络升灵。物微气丽，卉草之生。喻艳众葩，冠冕群英。类麻能直，方葵不倾。
赠王太常僧达诗
作者：颜延之
朝代：南北朝

玉水记方流，璇源载圆折。蓄宝每希声，虽秘犹彰彻。聆龙■九渊，闻凤窥丹穴。历听岂多士，岿然觏时哲。舒文广国华，敷言远朝列。德辉灼邦懋，芳风被乡耋。侧同幽人居，郊扉常昼闭。林闾时晏开，亟回长者辙。庭昏见野阴，山明望松雪。静惟浃群化，徂生入穷节。豫往诚欢歇，悲来非乐阕。属美谢繁翰，遥怀具短札。
车驾幸京口三月三日侍游曲阿后湖作诗
作者：颜延之
朝代：南北朝

虞风载帝狩，夏谚颂王游。春方动宸驾，望幸倾五州。山只跸峤路，水若警沧流。神御出瑶轸，天仪降藻舟。万轴胤行卫，千翼泛飞浮。凋云丽璇盖，祥飙被彩斿。江南进荆艳，河激献赵讴。金练照海浦，笳鼓震溟洲。藐眄觏青崖，衍漾观绿畴。民灵骞都野，鳞翰耸渊丘。德礼既普洽，川岳遍怀柔。
车驾幸京口侍游蒜山作诗
作者：颜延之
朝代：南北朝

元天高北列，日观临东溟。入河起阳峡，践华因削成。岩险去汉宇，襟卫徙吴京。流池自化造，山关固神营。园县极方望，邑社总地灵。宅道炳星纬，诞曜应辰明。睿思缠故里，巡驾币旧坰。陟峰腾辇路，寻云抗瑶甍。春江壮风涛，兰野茂荑英。宣游弘下济，穷远凝圣情。岳滨有和会，祥习在卜征。周南悲昔老，留滞感遗氓。空食波廊肆，反税事岩耕。
辞难潮沟诗
作者：颜延之
朝代：南北朝

徘徊眷郊甸，俯仰引单襟。一途苟不豫，百虑毕来侵。永怀交在昔，有愿愆瑟琴。写言劳者事，将用慰亡簪。
还至梁城作诗
作者：颜延之
朝代：南北朝

眇默轨路长，憔悴征戍勤。昔迈先徂师，今来后归军。振策眷东路，倾侧不及群。息徒顾将夕，极望梁陈分。故国多乔木，空城凝寒云。丘垄填郛郭，铭志灭无文。木石扃幽闼，黍苗延高坟。惟彼雍门子，吁嗟孟尝君。愚贱同堙灭，尊贵谁独闻。曷为久游客，忧念坐自殷。
阮步兵
作者：颜延之
朝代：南北朝

阮公虽沦迹，识密鉴亦洞。沉醉似埋照，寓词类托讽。长啸若怀人，越礼自惊众。物故不可论，途穷能无恸。
除弟服诗
作者：颜延之
朝代：南北朝

徂没离二秋，掩泣备三冬。往辰缅难纪，来算忽易穷。升没淹期晦，洒扫易礼容。缟衣变作体，长逝归尔躬。
七夕连句诗
作者：颜测
朝代：南北朝

云扃息游彩，汉渚起遥光。
九日坐北湖联句诗
作者：颜测
朝代：南北朝

亭席敛徂蕙，澄酒泛初兰。
日晚弹琴诗
作者：马元熙
朝代：南北朝

上客敞前扉，鸣琴对晚晖。掩抑歌张女，凄清奏楚妃。稍视红尘落，渐觉白云飞。新声独见赏，莫恨知音稀。
咏孤石
作者：高丽定法师
朝代：南北朝

迥石直生空，平湖四望通。岩根恒洒浪，树杪镇摇风。偃流还渍影，侵霞更上红。独拔群峰外，孤秀白云中。
咏贞妇彭城刘氏诗
作者：高允
朝代：南北朝

两仪正位，人伦肇甄。爰制夫妇，统业承先。虽曰异族，气犹自然。生则同室，终契黄泉。封生令达，卓为时彦。内协黄中，外兼三变。谁能作配，克应其选。寔有华宗，挺生淑媛。京野势殊，山川乖互。乃奉王命，载驰在路。公务既弘，私义获著。因媒致币，遘止一暮。率我初冠，眷彼弱笄。形由礼比，情以趣谐。忻愿难常，影迹易乖。悠悠言迈，戚戚长怀。时值险屯，横离尘网。伏锧就刑，身分土壤。千里虽遐，应如影响。良嫔洞感，发于梦想。仰惟亲命，俯寻嘉好。谁谓会浅，义深情到。毕志守穷，誓不二醮。何以验之，殒身是效。人之处世，孰不厚生。心存于义，所重则轻。结愤钟心，甘就幽冥。永捐堂宇，长辞母兄。茫茫中野，翳翳孤丘。葛蔂冥蒙，荆棘四周。理苟不昧，神必俱游。异哉贞妇，旷世靡俦。
咏贞妇彭城刘氏诗
作者：高允
朝代：南北朝

两仪正位，人伦肇甄。爰制夫妇，统业承先。虽曰异族，气犹自然。生则同室，终契黄泉。茫茫中野，翳翳孤丘。葛蔂冥蒙，荆棘四周。理苟不昧，神必俱游。异哉贞妇，旷世靡俦。
咏贞妇彭城刘氏诗
作者：高允
朝代：南北朝
体裁：四言诗

两仪正位，人伦肇甄。爰制夫妇，统业承先。虽曰异族，气犹自然。生则同室，终契黄泉。（一章）封生令达，卓为时彦。内协黄中，外兼三变。谁能作配，克应其选。寔有华宗，挺生淑媛。（二章）京野势殊，山川乖互。乃奉王命，载驰在路。公务既弘，私义获著。因媒致币，遘止一暮。（三章）率我初冠，眷彼弱笄。形由礼比，情以趣谐。忻愿难常，影迹易乖。悠悠言迈，戚戚长怀。（四章）时值险屯，横离尘网。伏锧就刑，身分土壤。千里虽遐，应如影响。良嫔洞感，发于梦想。（五章）仰惟亲命，俯寻嘉好。谁谓会浅，义深情到。毕志守穷，誓不二醮。何以验之，殒身是效。（六章）人之处世，孰不厚生。心存于义，所重则轻。结愤钟心，甘就幽冥。永捐堂宇，长辞母兄。（七章）茫茫中野，翳翳孤丘。葛蔂冥蒙，荆棘四周。理苟不昧，神必俱游。异哉贞妇，旷世靡俦。（八章）
答宗钦诗
作者：高允
朝代：南北朝

汤汤流汉，蔼蔼南都。载称多士，载耀灵珠。邈矣高族，代记丹图。启基郢域，振彩凉区。吾生倜傥，诞发英风。绍熙前绪，奕世克隆。方圆备体，淑德斯融。望倾群雄，响振华戎。响振伊何，金声克著。匡赞西藩，拯厥时务。放志琴书，恬心初素。潜思渊渟，秀藻云布。上天降命，祚钟有代。协耀紫宸，与乾作配。仁迈春阳，功隆覆载。招延隐叟，永贻大赉。伊余栎散，才朽质微。遭缘幸会，忝与枢机。窃名华省，厕足丹墀。愧无荧烛，少益天晖。明升非谕，信渐难兼。体卑处下，岂曰能谦。进不弘道，退失渊潜。既惭朱阙，亦愧闾阎。史班称达，杨蔡致深。负荷典策，载蹈于心。四辙同轨，覆车相寻。敬承嘉诲，永佩明箴。远思古贤，内寻诸己。仰谢丘明，长揖南史。遐武虽存，高踪难拟。夙兴夕惕，岂获恬止。时之圯矣，灵运未通。凤马殊隔，区域异封。有怀西望，路险莫从。王泽远洒，九服来同。有昔平吴，二陆称宝。今也克凉，吾生独矫。道映儒林，义为群表。我思与之，均于纻缟。仁乏田苏，量非叔度。韩生屡降，林宗仍顾。千载旷游，遘兹一遇。藻咏风流，鄙心已悟。年时迅迈，物我俱逝。任之斯通，拥之则滞。结驷贻尘，屡空亦敝。两闻可守，安有回赐。诗以言志，志以表丹。慨哉刎颈，义已中残。虽曰不敏，请事金兰。尔其励之，无忘岁寒。
答宗钦诗
作者：高允
朝代：南北朝

汤汤流汉，蔼蔼南都。载称多士，载耀灵珠。邈矣高族，代记丹图。启基郢域，振彩凉区。诗以言志，志以表丹。慨哉刎颈，义已中残。虽曰不敏，请事金兰。尔其励之，无忘岁寒。
答宗钦诗
作者：高允
朝代：南北朝
体裁：四言诗

汤汤流汉，蔼蔼南都。载称多士，载耀灵珠。邈矣高族，代记丹图。启基郢域，振彩凉区。（一章）吾生倜傥，诞发英风。绍熙前绪，奕世克隆。方圆备体，淑德斯融。望倾群雄，响振华戎。（二章）响振伊何，金声克著。匡赞西藩，拯厥时务。放志琴书，恬心初素。潜思渊渟，秀藻云布。（三章）上天降命，祚钟有代。协耀紫宸，与乾作配。仁迈春阳，功隆覆载。招延隐叟，永贻大赉。（四章）伊余栎散，才朽质微。遭缘幸会，忝与枢机。窃名华省，厕足丹墀。愧无荧烛，少益天晖。（五章）明升非谕，信渐难兼。体卑处下，岂曰能谦。进不弘道，退失渊潜。既惭朱阙，亦愧闾阎。（六章）史班称达，杨蔡致深。负荷典策，载蹈于心。四辙同轨，覆车相寻。敬承嘉诲，永佩明箴。（七章）远思古贤，内寻诸己。仰谢丘明，长揖南史。遐武虽存，高踪难拟。夙兴夕惕，岂获恬止。（八章）时之圯矣，灵运未通。凤马殊隔，区域异封。有怀西望，路险莫从。王泽远洒，九服来同。（九章）有昔平吴，二陆称宝。今也克凉，吾生独矫。道映儒林，义为群表。我思与之，均于纻缟。（十章）仁乏田苏，量非叔度。韩生屡降，林宗仍顾。千载旷游，遘兹一遇。藻咏风流，鄙心已悟。（十一章）年时迅迈，物我俱逝。任之斯通，拥之则滞。结驷贻尘，屡空亦敝。两闻可守，安有回赐。（十二章）诗以言志，志以表丹。慨哉刎颈，义已中残。虽曰不敏，请事金兰。尔其励之，无忘岁寒。（十三章）
罗敷行
作者：高允
朝代：南北朝

邑中有好女，姓秦字罗敷。巧笑美回盻，鬓发复凝肤。脚著花文履，耳穿明月珠。头作堕马髻，倒枕象牙梳。姌姌善趋步，袒袒曳长裾。王侯为之顾，驷马自踟蹰。
王子乔行
作者：高允生
朝代：南北朝

仙化非常道，其义出自然。王乔诞神气，白日忽升天。晻暧御云气，飘飘乘长烟。寄想崆峒外，翱翔宇宙间。七月有佳期，控鹤崇崖巅。永与时人别，一去不复旋。
百里奚歌
作者：高允生
朝代：南北朝

羁旅入秦庭，始得收显曜。释褐出辎车，卓为千乘道。艳色进华容，繁弦发徵调。居贵易素心，翻然忘久要。装金五羊皮，写情陈所告。岂徒望自伤，念君无定操。
空城雀
作者：高孝纬
朝代：南北朝

百雉何寥廓，四面风云上。纨素久为尘，池台尚可仰。啾啾雀噪城，郁郁无欢赏。日暮萦心曲，横琴聊自奖。
经墓兴感诗
作者：高延宗
朝代：南北朝

夜台长自寂，泉门无复明。独有鱼山树，郁郁向西倾。睹物令人感，目极使魂惊。望碑遥堕泪，轼墓转伤情。轩丘终见毁，千秋空建名。
从军与相州刺史孙腾作行路难
作者：高昂
朝代：南北朝

卷甲长驱不可息，六日六夜三度食。初时言作虎牢停，更被处置河桥北。回首绝望便萧条，悲来雪涕还自抑。
征行诗
作者：高昂
朝代：南北朝

垄种千口牛，泉连百壶酒。朝朝围山猎，夜夜迎新妇。
赠弟季式诗
作者：高昂
朝代：南北朝

怜君忆君停欲死，天上人间无可比。走马海边射游鹿，偏坐石上弹鸣雉。昔时方伯愿三公，今日司徒羡刺史。
咏酌酒人
作者：高爽
朝代：南北朝

长筵广未同，上客娇难逼。还杯了不顾，回身正颜色。
咏镜诗
作者：高爽
朝代：南北朝

初上凤凰墀。此镜照蛾眉。言照长相守。不照长相思。虚心会不采。贞明空自欺。无言故新期。
寓居公廨怀保秀才诗
作者：高爽
朝代：南北朝

寄止邻城阙，徒在失游聚。卧闻杂沓路，坐对空寂宇。风扉乍开阖，粉蝶时翻舞。若人不在兹，烦忧何得愈。
题延陵县孙抱鼓诗
作者：高爽
朝代：南北朝

徒有八尺围，腹无一寸肠。面皮如许厚，受打未讵央。
宴诗
作者：高琳
朝代：南北朝

寄言窦车骑，为谢霍将军。何以报天子，沙漠静妖氛。
七月七日登舜山诗
作者：魏收
朝代：南北朝

述职无风政，复路阻山河。还思麾盖日，留谢此山阿。
五日诗
作者：魏收
朝代：南北朝

麦凉殊未毕，蜩鸣早欲闻。暄林尚黄鸟，浮天已白云。辟兵书鬼字，神印题灵文。因想苍梧郡，兹日祀东君。
后园宴乐诗
作者：魏收
朝代：南北朝

束马轻燕外，猎雉陋秦中。朝车转夜毂，仁旗指旦风。式宴临平圃，展卫写屠穹。积崖疑造化，导水逼神功。树静归烟合，帘疏返照通。一逢尧舜日，未假北山丛。
喜雨诗
作者：魏收
朝代：南北朝

霞晖染刻栋，础润上雕楹。神山千叶照，仙草百花荣。泻溜高齐响，添池曲岸平。滴下如珠落，波回类璧成。气调登万里，年和欣百灵。定知丹甑出，何须铜雀鸣。
大射赋诗
作者：魏收
朝代：南北朝

尺书徵建邺，折简召长安。
庭柏诗
作者：魏收
朝代：南北朝

古松图偃盖，新柏写炉峰。凌寒翠不夺，迎暄绿更浓。茹叶轻沈体，咀实化衰容。将使中台麝，违山能见从。
挟琴歌
作者：魏收
朝代：南北朝

春风宛转入曲房，兼送小苑百花香。白马金鞍去未返，红妆玉箸下成行。
晦日泛舟应诏诗
作者：魏收
朝代：南北朝

袅袅春枝弱，关关新鸟呼。棹唱忽逶迤，菱歌时顾慕。睿赏芳月色，宴言忘日暮。游豫慰人心，照临康国步。
月下秋宴诗
作者：魏收
朝代：南北朝

此夕甘言宴，月照露方涂。使星疑向蜀，剑气不关吴。良交契金水，上客慰萱苏。何必应刘辈，还来游邺都。
棹歌行
作者：魏收
朝代：南北朝

雪溜添春浦，花水足新流。桃发武陵岸，柳拂武昌楼。
永世乐
作者：魏收
朝代：南北朝

绮窗斜影入，上客酒须添。翠羽方开美，铅华汗不沾。关门今可下，落珥不相嫌。
看柳上鹊诗
作者：魏收
朝代：南北朝

背岁心能识，登春巢自成。立枯随雨霁，依枝须月明。疑是凋笼出，当由抵玉惊。间关拂条软，回复振毛轻。何独离娄意，傍人但未听。
美女篇二首
作者：魏收
朝代：南北朝

楚襄游梦去，陈思朝洛归。参差结旌旆，掩霭顿骖騑。变化看台曲，骇散属川沂。仍令赋神女，俄闻要虙妃。照梁何足艳，升霞反奋飞。可言不可见，言是复言非。□□□□□，我帝更朝衣。擅宠无论贱，入爱不嫌微。智琼非俗物，罗敷本自稀。居然陋西子，定可比南威。新吴何为误，旧郑果难依。甘言诚易污，得失定因机。无憎药英妒，心赏易侵违。
美女篇二首·其一
作者：魏收
朝代：南北朝

楚襄游梦去，陈思朝洛归。参差结旌旆，掩霭顿骖騑。变化看台曲，骇散属川沂。仍令赋神女，俄闻要虙妃。照梁何足艳，升霞反奋飞。可言不可见，言是复言非。
美女篇二首·其二
作者：魏收
朝代：南北朝

□□□□□，我帝更朝衣。擅宠无论贱，入爱不嫌微。智琼非俗物，罗敷本自稀。居然陋西子，定可比南威。新吴何为误，旧郑果难依。甘言诚易污，得失定因机。无憎药英妒，心赏易侵违。
蜡节诗
作者：魏收
朝代：南北朝

凝寒迫清祀，有酒宴嘉平。宿心保所道，藉此慰中情。
论叙裴伯茂诗
作者：魏收
朝代：南北朝

临风想玄度，对酒思公荣。
丹阳孟珠歌
作者：鲍令晖
朝代：南北朝

阳春二三月。草与水同色。道逢游冶郎。恨不早相识。
代葛沙门妻郭小玉作诗二首
作者：鲍令晖
朝代：南北朝

明月何皎皎，垂幌照罗茵。若共相思夜，知同忧怨晨。芳华岂矜貌，霜露不怜人。君非青云逝，飘迹事咸秦。妾持一生泪，经秋复度春。君子将遥役，遗我双题锦。临当欲去时，复留相思枕。题用常著心，枕以忆同寝。行行日已远，转觉思弥甚。
代葛沙门妻郭小玉作诗二首·其一
作者：鲍令晖
朝代：南北朝

明月何皎皎，垂幌照罗茵。若共相思夜，知同忧怨晨。芳华岂矜貌，霜露不怜人。君非青云逝，飘迹事咸秦。妾持一生泪，经秋复度春。
代葛沙门妻郭小玉作诗二首·其二
作者：鲍令晖
朝代：南北朝

君子将遥役，遗我双题锦。临当欲去时，复留相思枕。题用常著心，枕以忆同寝。行行日已远，转觉思弥甚。
代葛沙门妻郭小玉诗
作者：鲍令晖
朝代：南北朝

君子将遥役。
遗我双题锦。
临当欲去时。
复留相思枕。
题用常着心。
枕以忆同寝。
行行日已远。
转觉心弥甚。
代葛沙门妻郭小玉诗
作者：鲍令晖
朝代：南北朝

明月何皎皎。垂櫎照罗茵。若共相思夜。知同忧怨晨。芳华岂矜貌。霜露不怜人。君非青云逝。飘迹事咸秦。妾持一生泪。经秋复度春。
古意赠今人诗
作者：鲍令晖
朝代：南北朝

寒乡无异服，衣毡代文练。日月望君归，年年不解綖。荆扬春早和，幽冀犹霜霰。北寒妾已知，南心君不见。谁为道辛苦，寄情双飞燕。形迫杼煎丝，颜落风催电。容华一朝尽，惟馀心不变。
寄行人
作者：鲍令晖
朝代：南北朝

桂吐两三枝。兰开四五叶。是时君不归。春风徒笑妾。
寄行人诗
作者：鲍令晖
朝代：南北朝

桂吐两三枝，兰开四五叶。是时君不归，春风徒笑妾。
拟客从远方来
作者：鲍令晖
朝代：南北朝

客从远方来。赠我漆鸣琴。木有相思文。弦有别离音。终身执此调。岁寒不改心。愿作阳春曲。宫商长相寻。题书后寄行人
拟客从远方来诗
作者：鲍令晖
朝代：南北朝

客从远方来，赠我漆鸣琴。木有相思文，弦有别离音。终身执此调，岁寒不改心。愿作阳春曲，宫商长相寻。
拟青青河畔草
作者：鲍令晖
朝代：南北朝

褭褭临窗竹。蔼蔼垂门桐。灼灼青轩女。泠泠高台中。明志逸秋霜。玉颜艳春红。人生谁不别。恨君早从戎。鸣弦惭夜月。绀黛羞春风。
拟青青河畔草诗
作者：鲍令晖
朝代：南北朝

袅袅临窗竹，蔼蔼垂门桐。灼灼青轩女，泠泠高堂中。明志逸秋霜，玉颜掩春红。人生谁不别，恨君早从戎。鸣弦惭夜月，绀黛羞春风。
自君之出矣
作者：鲍令晖
朝代：南北朝

自君之出矣。临轩不解颜。砧杵夜不发。高门昼常关。帐中流熠耀。庭前华紫兰。物枯识节异。鸿来知客寒。游用暮冬尽。除春待君还。
近代吴歌·上声
作者：鲍令晖
朝代：南北朝

留衫绣两裆，迮置罗裳里。微步动轻尘，罗衣随风起。
近代吴歌·前溪
作者：鲍令晖
朝代：南北朝

黄茑结蒙茏，生在洛溪边。花落逐流去，何见逐流还。
近代吴歌上声
作者：鲍令晖
朝代：南北朝

留衫绣两裆。迮置罗裳里。微步动轻尘。罗衣随风起。
近代吴歌冬歌
作者：鲍令晖
朝代：南北朝

渊冰厚三尺。素雪覆千里。我心如松柏。君心复何似。
近代吴歌前溪
作者：鲍令晖
朝代：南北朝

黄茑结蒙茏。生在洛溪边。花落逐流去。何见逐流还。
近代吴歌夏歌
作者：鲍令晖
朝代：南北朝

郁蒸仲暑月。长啸北湖边。芙蓉如结叶。拋艳未成莲。
近代吴歌春歌
作者：鲍令晖
朝代：南北朝

朝日照北林。初花锦绣色。谁能春不思。独在机中织。
近代吴歌欢闻
作者：鲍令晖
朝代：南北朝

遥遥天无柱。流漂萍无根。单身如萤火。持底报郎恩。
近代吴歌独曲
作者：鲍令晖
朝代：南北朝

柳树得春风。一低复一昂。谁能空相忆。独眠度三阳。
近代吴歌秋歌
作者：鲍令晖
朝代：南北朝

秋风入窗里。罗帐起飘扬。仰头看明月。寄情千里光。
近代吴歌长乐佳
作者：鲍令晖
朝代：南北朝

红罗复斗帐。四角垂朱裆。玉枕龙须席。郎眠何处床。
近代杂歌·浔阳乐
作者：鲍令晖
朝代：南北朝

稽亭故人去，九里新人还。送一便迎两，无有暂时闲。
近代杂歌浔阳乐
作者：鲍令晖
朝代：南北朝

稽亭故人去。九里新人还。送一便迎两。无有暂时闲。
近代杂歌蚕丝歌
作者：鲍令晖
朝代：南北朝

春蚕不应老。昼夜常怀丝。何惜微躯尽。缠绵自有时。
近代杂歌青阳歌曲
作者：鲍令晖
朝代：南北朝

青荷盖绿水。芙蓉发红鲜。下有并根藕。上生同心莲。
近代杂诗
作者：鲍令晖
朝代：南北朝

玉钏色未分。衫轻似露腕。举袖欲障羞。回持理髪乱。
近代西曲歌乌夜啼
作者：鲍令晖
朝代：南北朝

歌舞诸年少。娉婷无穜迹。菖蒲花可怜。闻名不曾识。
近代西曲歌估客乐
作者：鲍令晖
朝代：南北朝

有客数寄书。无信心相忆。莫作瓶落井。一去无消息。
近代西曲歌杨叛儿
作者：鲍令晖
朝代：南北朝

暂出白门前。杨柳可藏乌。郎作沈水香。侬作博山炉。
近代西曲歌石城乐
作者：鲍令晖
朝代：南北朝

生长石城下。开门对城楼。城中美年少。出入见依投。
近代西曲歌襄阳乐
作者：鲍令晖
朝代：南北朝

朝发襄阳城。暮至大堤宿。大堤诸女儿。花艳惊郎目。
钱唐苏小歌
作者：鲍令晖
朝代：南北朝

妾乘油璧车。郎骑青骢马。何处结同心。西陵松柏下。
题书后寄行人诗
作者：鲍令晖
朝代：南北朝

自君之出矣，临轩不解颜。砧杵夜不发，高门昼恒关。帐中流熠耀，庭前华紫兰。物枯识节异，鸿来知客寒。游用暮冬尽，除春待君还。
古意赠今人
作者：鲍令辉
朝代：南北朝
体裁：诗

寒乡无异服，毡褐代文练。日月望君归，年年不解綖。荆扬春早和，幽冀犹霜霰。北寒妾已知，南心君不见。谁为道辛苦？寄情双飞燕。形迫杼煎丝，颜落风催电。容华一朝尽，惟馀心不变。
伍子胥
作者：鲍几
朝代：南北朝

忠孝诚无报，感义本投身。日暮江波急，谁怜渔丈人。楚墓悲犹在，吴门恨未申。
释奠应诏为王皦作诗
作者：鲍几
朝代：南北朝
体裁：四言诗

伊昔列圣，表训成均。德隆诏彻，义重师臣。礼有损益，道有相因。蝉联遐代，庵暧遗尘。（一章）三代异教，五运殊时。则天启圣，纽地开基。揖让丕显，熙载畴咨。综核名实，文德来思。（二章）水积涓流，山资累■。礼实立身，学乃成器。师师阙里，济济洙泗。西玦献珍，南翚程贽。（三章）于铄上嗣，夙昭懋则。正位则离，迈心泉塞。兽门让齿，龙楼观德。□□□□，是资监国。（四章）尊师荐德，明祀告虔。幕人掌握，司几奉筵。堂灌玉瓒，庭奏朱弦。义高夏策，礼盛姬篇。（五章）大飨既周，德馨惟楙。殊方知礼，声教日富。陆离簪笏，徘徊舞袖。楚楚儒衣，莘莘国胄。（六章）曲成罔隔，容光无已。合符出守，通籍入仕。空列周行，恩非望始。徒怀十驾，终谢千里。（七章）
咏玉阶诗
作者：鲍子卿
朝代：南北朝

玉阶已夸丽，复得临紫微。北户接翠幄，南路抵金扉。重叠通日影，参差藏月辉。轻苔染珠履，微淀拂罗衣。独笑昆山曲，空见青凫飞。
咏画扇诗
作者：鲍子卿
朝代：南北朝

细丝本自轻，弱彩何足眄。直为发红颜，谬成握中扇。乍奉长门立，时承柏梁宴。思妆开已掩，歌容隐而见。但画双黄鹄，莫画孤飞燕。
南苑看游者诗
作者：鲍泉
朝代：南北朝

洛阳小苑地，车马盛经过。缘沟驻行幰，傍柳转鸣珂。履高含响佩，袜轻半隐罗。浮云无处所，何用转横波。
咏剪彩花诗
作者：鲍泉
朝代：南北朝

花生剪刀里，从来讶逼真。风动虽难落，蜂飞欲向人。不知今日后，谁能逆作春。
咏梅花诗
作者：鲍泉
朝代：南北朝

可怜阶下梅，飘荡逐风回。度帘拂罗幌，萦窗落梳台。乍随纤手去，还因插鬓来。客心屡看此，愁眉敛讵开。
咏蔷薇诗
作者：鲍泉
朝代：南北朝

经植宜春馆，霍靡上兰宫。片舒犹带紫，半卷未全红。叶疏难蔽日，花密易伤风。佳丽新妆罢，含笑折芳丛。
奉和湘东王春日诗
作者：鲍泉
朝代：南北朝

新莺始新归，新蝶复新飞。新花满新树，新月丽新辉。新光新气早，新望新盈抱。新水新绿浮，新禽新听好。新景自新还，新叶复新攀。新枝虽可结，新愁讵解颜。新思独氛氲，新知不可闻。新扇如新月，新盖学新云。新落连珠泪，新点石榴裙。
寒闺诗
作者：鲍泉
朝代：南北朝

行人消息断，空闺静复寒。风急朝机燥，镜暗晚妆难。从来腰自小，衣带就中宽。
江上望月诗
作者：鲍泉
朝代：南北朝

客行钩始悬，此夜月将弦。川澄光自动，流驶影难圆。苍苍随远色，瀁瀁逐漪涟。无因转还泛，回首眷前贤。
秋日诗
作者：鲍泉
朝代：南北朝

露色已成霜，梧楸欲半黄。燕去櫩恒静，莲寒池不香。夕乌飞向月，馀蚊聚逐光。旅情恒自苦，秋夜渐应长。
落日看还诗
作者：鲍泉
朝代：南北朝

妖姬竞早春，上苑逐名辰。苔轻变水色，霞浓掩日轮。雕梦斜落景，画扇拂游尘。衣香遥已度，衫红远更新。谁家荡舟妾，何处织缣人。
三日游南苑诗
作者：鲍照
朝代：南北朝

采苹及华月。追节逐芳云。腾蒨溢林疏。丽日晔山文。清潭圆翠会。花薄缘绮纹。合樽遽景斜。折荣𠫤组芬。
三日游南苑诗
作者：鲍照
朝代：南北朝

采苹及华月，追节逐芳云。腾茜溢林疏，丽日晔山文。清潭圆翠会，花薄缘绮纹。合樽遽景斜，折荣吝组芬。
三日诗
作者：鲍照
朝代：南北朝

气暄动思心。柳青起春怀。时艳怜花药。服净悦登台。提觞野中饮。爱心烟未开。露色染春草。泉源洁冰苔。泥泥濡露条。袅袅承风栽。凫雏掇苦荠。黄鸟衔樱梅。解衿欣景预。临流竞覆杯。美人竟何在。浮心空自摧。
三日诗
作者：鲍照
朝代：南北朝

气暄动思心，柳青起春怀。时艳怜花药，服净悦登台。提觞野中饮，爱心烟未开。露色染春草，泉源洁冰苔。泥泥濡露条，袅袅承风栽。凫雏掇苦荠，黄鸟衔樱梅。解衿欣景预，临流竞覆杯。美人竟何在，浮心空自摧。
上浔阳还都道中作诗
作者：鲍照
朝代：南北朝

昨夜宿南陵。今旦入芦洲。客行惜日月。崩波不可留。侵星赴早路。毕景逐前俦。鳞鳞久云起。猎猎晚风遒。腾沙郁黄雾。翻浪扬白鸥。登舻眺淮甸。掩泣望荆流。绝目尽平原。时见远烟浮。倐忽坐还合。俄思甚兼秋。未尝违户庭。安能千里游。谁令乏古节。贻此越乡忧。
上浔阳还都道中作诗
作者：鲍照
朝代：南北朝

昨夜宿南陵，今旦入芦洲。客行惜日月，崩波不可留。侵星赴早路，毕景逐前俦。鳞鳞夕云起，猎猎晚风遒。腾沙郁黄雾，翻浪扬白鸥。登舻眺淮甸，掩泣望荆流。绝目尽平原，时见远烟浮。倏忽坐还合，俄思甚兼秋。未尝违户庭，安能千里游。谁令乏古节，贻此越乡忧。
与伍侍郎别诗
作者：鲍照
朝代：南北朝

民生如野鹿。知爱不知命。饮龁且攒聚。翘陆歘惊迸。伤我慕类心。感尔食苹性。漫漫鄢郢途。渺渺淮海径。子无金石质。吾有犬马病。忧乐安可言。离会孰能定。钦哉慎所宜。砥德乃为盛。贫游不可忘。久交念敦敬。
与伍侍郎别诗
作者：鲍照
朝代：南北朝

民生如野鹿，知爱不知命。饮龁具攒聚，翘陆欻惊迸。伤我慕类心，感尔食苹性。漫漫鄢郢途，渺渺淮海径。子无金石质，吾有犬马病。忧乐安可言，离会孰能定。钦哉慎所宜，砥德乃为盛。贫游不可忘，久交念敦敬。
与荀中书别诗
作者：鲍照
朝代：南北朝

劳舟厌长浪。疲斾倦行风。连翩感孤志。契阔伤贱躬。亲交笃离爱。眷恋置酒终。敷文勉征念。发藻慰愁容。思君吟涉洧。抚己谣渡江。惭无黄鹤翅。安得久相从。愿遂宿知意。不使旧山空。
与荀中书别诗
作者：鲍照
朝代：南北朝

劳舟厌长浪，疲旆倦行风。连翩感孤志，契阔伤贱躬。亲交笃离爱，眷恋置酒终。敷文勉征念，发藻慰愁容。思君吟涉洧，抚己谣渡江。惭无黄鹤翅，安得久相从。愿遂宿知意，不使旧山空。
与谢尚书庄三联句
作者：鲍照
朝代：南北朝

霞辉兮涧朗。日静兮川澄。风轻桃欲开。露重兰未胜。水光溢兮松雾动。山烟叠兮石露凝。掩映晨物彩。连绵夕羽兴。
中兴歌
作者：鲍照
朝代：南北朝

千冬迟一春。万夜视朝日。生平值中兴。欢起百忧毕。
中兴歌
作者：鲍照
朝代：南北朝

襄阳是小地。
寿阳非帝城。
今日中兴乐。
遥冶在上京。
中兴歌十首
作者：鲍照
朝代：南北朝

千冬迟一春，万夜视朝日。生平值中兴，欢起百忧毕。中兴太平运，化清四海乐。祥景照玉台，紫烟游凤阁。碧楼含夜月，紫殿争朝光。彩墀散兰麝，风起自生芳。白日照前窗，玲珑绮罗中。美人掩轻扇，含思歌春风。三五容色满，四五妙华歇。已输春日欢，分随秋光没。北出湖边戏，前还苑中游。飞縠绕长松，驰管逐波流。九月秋水清，三月春花滋。千金逐良日，皆竞中兴时。穷泰已有分，寿夭复属天。既见中兴乐，莫持忧自煎。襄阳是小地，寿阳非帝城。今日中兴乐，遥冶在上京。梅花一时艳，竹叶千年色。愿君松柏心，采照无穷极。
中兴歌十首·其一
作者：鲍照
朝代：南北朝

千冬迟一春，万夜视朝日。生平值中兴，欢起百忧毕。
中兴歌十首·其七
作者：鲍照
朝代：南北朝

九月秋水清，三月春花滋。千金逐良日，皆竞中兴时。
中兴歌十首·其三
作者：鲍照
朝代：南北朝

碧楼含夜月，紫殿争朝光。彩墀散兰麝，风起自生芳。
中兴歌十首·其九
作者：鲍照
朝代：南北朝

襄阳是小地，寿阳非帝城。今日中兴乐，遥冶在上京。
中兴歌十首·其二
作者：鲍照
朝代：南北朝

中兴太平运，化清四海乐。祥景照玉台，紫烟游凤阁。
中兴歌十首·其五
作者：鲍照
朝代：南北朝

三五容色满，四五妙华歇。已输春日欢，分随秋光没。
中兴歌十首·其八
作者：鲍照
朝代：南北朝

穷泰已有分，寿夭复属天。既见中兴乐，莫持忧自煎。
中兴歌十首·其六
作者：鲍照
朝代：南北朝

北出湖边戏，前还苑中游。飞縠绕长松，驰管逐波流。
中兴歌十首·其十
作者：鲍照
朝代：南北朝

梅花一时艳，竹叶千年色。愿君松柏心，采照无穷极。
中兴歌十首·其四
作者：鲍照
朝代：南北朝

白日照前窗，玲珑绮罗中。美人掩轻扇，含思歌春风。
临川王服竟还田里诗
作者：鲍照
朝代：南北朝

送旧礼有终。事君惭懦薄。税驾罢朝衣。归志愿巢壑。寻思邈无报。退命愧天爵。舍耨将十龄。还得守场藿。道经盈竹笥。农书满尘阁。怆怆秋风生。戚戚寒纬作。丰雾粲草华。高月丽云崿。屏迹勤躬稼。衰疾倚芝药。顾此谢人羣。岂直止商洛。
临川王服竟还田里诗
作者：鲍照
朝代：南北朝

送旧礼有终，事君惭懦薄。税驾罢朝衣，归志愿巢壑。寻思邈无报，退命愧天爵。舍耨将十龄，还得守场藿。道经盈竹笥，农书满尘阁。怆怆秋风生，戚戚寒纬作。丰雾粲草华，高月丽云崿。屏迹勤躬稼，衰疾倚芝药。顾此谢人群，岂直止商洛。
从临海王上荆初发新渚诗
作者：鲍照
朝代：南北朝

客行有苦乐。但问客何行。扳龙不待翼。附骥绝尘冥。梁珪分楚牧。羽鹢指全荆。云舻掩江汜。千里被连旌。戾戾旦风遒。嘈嘈晨鼓鸣。收缆辞帝郊。扬棹发皇京。狐兔怀窟志。犬马恋主情。抚襟同太息。相顾俱涕零。奉役涂未启。思归思已盈。
从临海王上荆初发新渚诗
作者：鲍照
朝代：南北朝

客行有苦乐，但问客何行。扳龙不待翼，附骥绝尘冥。梁圭分楚牧，羽鹢指全荆。云舻掩江汜，千里被连旌。戾戾旦风遒，嘈嘈晨鼓鸣。收缆辞帝郊，扬棹发皇京。狐兔怀窟志，犬马恋主情。抚襟同太息，相顾俱涕零。奉役途未启，思归思已盈。
从庾中郎游园山石室诗
作者：鲍照
朝代：南北朝

荒涂趣山楹。云崖隐灵室。冈涧纷萦抱。林障沓重密。昏昏磴路深。活活梁水疾。幽隅秉昼烛。地牖窥朝日。怪石似龙章。瑕璧丽锦质。洞庭安可穷。漏井终不溢。沈空绝景声。崩危坐惊栗。神化岂有方。妙象竟无述。至哉炼玉人。处此长自毕。
从庾中郎游园山石室诗
作者：鲍照
朝代：南北朝

荒途趣山楹，云崖隐灵室。冈涧纷萦抱，林障沓重密。昏昏磴路深，活活梁水疾。幽隅秉昼烛，地牖窥朝日。怪石似龙章，瑕璧丽锦质。洞庭安可穷，漏井终不溢。沈空绝景声，崩危坐惊栗。神化岂有方，妙象竟无述。至哉炼玉人，处此长自毕。
从拜陵登京岘诗
作者：鲍照
朝代：南北朝

孟冬十月交。杀盛阴欲终。风烈无劲草。寒甚有凋松。军井冰昼结。士马毡夜重。晨登岘山首。霜雪凝未通。息鞍循陇上。支剑望云峰。表里观地险。升降究天容。东岳覆如砺。瀛海安足穷。伤哉良永矣。驰光不再中。衰贱谢远愿。疲老还旧邦。深德竟何报。徒令田陌空。
从拜陵登京岘诗
作者：鲍照
朝代：南北朝

孟冬十月交，杀盛阴欲终。风烈无劲草，寒甚有凋松。军井冰昼结，士马毡夜重。晨登岘山首，霜雪凝未通。息鞍循陇上，支剑望云峰。表里观地险，升降究天容。东岳覆如砺，瀛海安足穷。伤哉良永矣，驰光不再中。衰贱谢远顾，疲老还旧邦。深德竟何报，徒令田陌空。
从登香炉峰诗
作者：鲍照
朝代：南北朝
体裁：古风

辞宗盛荆梦，登歌美凫绎。徒收杞梓饶，曾非羽人宅。罗景蔼云扃，沾光扈龙策。御风亲列涂，乘山穷禹迹。含啸对雾岑，延萝倚峰壁。青冥摇烟树，穹跨负天石。霜崖灭土膏，金涧测泉脉。旋渊抱星汉，乳窦通海碧。谷馆驾鸿人，岩栖咀丹客。殊物藏珍怪，奇心隐仙籍。高世伏音华，绵古遁精魄。萧瑟生哀听，参差远惊觌。惭无献赋才，洗污奉毫帛。
从过旧宫诗
作者：鲍照
朝代：南北朝

肃装属云旅。奉靷承末涂。严恭履桑梓。加敬览枌榆。灵命藴川渎。帝宝伏篇图。虎变由石纽。龙翔自鼎湖。功冠生民如。道妙神器初。宫陛留前制。歌思溢今衢。余祥见云物。遗像存陶渔。泉流信清沪。原野实甘荼。岂伊爱酆鄗。天险兼上腴。东秦邦北门。非亲谁克居。仁声日月懋。惠泽云雨敷。卢令美何歇。唐风久不渝。微臣逢世庆。征赋备人徒。空费行苇德。采束谢生刍。
从过旧宫诗
作者：鲍照
朝代：南北朝

肃装属云旅，奉靷承末涂。严恭履桑梓，加敬览枌榆。灵命蕴川渎，帝宝伏篇图。虎变由石纽，龙翔自鼎湖。功冠生民始，道妙神器初。宫陛留前制，歌思溢今衢。馀祥见云物，遗像存陶渔。泉流信清泌，原野实甘荼。岂伊爱酆鄗，天险兼上腴。东秦邦北门，非亲谁克居。仁声日月懋，惠泽云雨敷。卢令美何歇，唐风久不渝。微臣逢世庆，征赋备人徒。空费行苇德，采束谢生刍。
代东武吟
作者：鲍照
朝代：南北朝

主人且勿喧，贱子歌一言。仆本寒乡士，出身蒙汉恩。始随张校尉，召募到河源。后逐李轻车，追虏出塞垣。密途亘万里，宁岁犹七奔。肌力尽鞍甲，心思历凉温。将军既下世，部曲亦罕存。时事一朝异，孤绩谁复论。少壮辞家去，穷老还入门。腰镰刈葵藿，倚杖牧鸡豚。昔如鞲上鹰，今似槛中猿。徒结千载恨，空负百年怨。弃席思君幄，疲马恋君轩。愿垂晋主惠，不愧田子魂。
代东武吟
作者：鲍照
朝代：南北朝

主人且勿喧，贱子歌一言。仆本寒乡士，出身蒙汉恩。始随张校尉，召募到河源。后逐李轻车，追虏穷塞垣。密途亘万里，宁岁犹七奔。肌力尽鞍甲，心思历凉温。将军既下世，部曲亦罕存。时事一朝异，孤绩谁复论。少壮辞家去，穷老还入门。腰镰刈葵藿，倚杖牧鸡豚。昔如韝上鹰，今似槛中猿。徒结千载恨，空负百年怨。弃席思君幄，疲马恋君轩。愿垂晋主惠，不愧田子魂。
代东门行
作者：鲍照
朝代：南北朝

伤禽恶弦惊，倦客恶离声。离声断客情，宾御皆涕零。涕零心断绝，将去复还诀。一息不相知，何况异乡别。遥遥征驾远，杳杳白日晚。居人掩闺卧，行子夜中饭。野风吹秋木，行子心肠断。食梅常苦酸，衣葛常苦寒。丝竹徒满座，忧人不解颜。长歌欲自慰，弥起长恨端。
代东门行
作者：鲍照
朝代：南北朝

伤禽恶弦惊，倦客恶离声。离声断客情，宾御皆涕零。涕零心断绝，将去复还诀。一息不相知，何况异乡别。遥遥征驾远，杳杳白日晚。居人掩闺卧，行子夜中饭。野风吹草木，行子心肠断。食梅常苦酸，衣葛常苦寒。丝竹徒满坐，忧人不解颜。长歌欲自慰，弥起长恨端。
代出自蓟北门行
作者：鲍照
朝代：南北朝

羽檄起边亭，烽火入咸阳。
征师屯广武，分兵救朔方。
严秋筋竿劲，虏阵精且强。
天子按剑怒，使者遥相望。
雁行缘石径，鱼贯度飞梁。
箫鼓流汉思，旌甲被胡霜。
疾风冲塞起，沙砾自飘扬。
马毛缩如蝟，角弓不可张。
时危见臣节，世乱识忠良。
投躯报明主，身死为国殇。
代出自蓟北门行
作者：鲍照
朝代：南北朝

羽檄起边亭，烽火入咸阳。征师屯广武，分兵救朔方。（征师一作：征骑）严秋筋竿劲，虏阵精且强。天子按剑怒，使者遥相望。雁行缘石径，鱼贯度飞梁。箫鼓流汉思，旌甲被胡霜。疾风冲塞起，沙砾自飘扬。马毛缩如蝟，角弓不可张。时危见臣节，世乱识忠良。投躯报明主，身死为国殇。
代出自蓟北门行
作者：鲍照
朝代：南北朝
体裁：诗

羽檄起边亭，烽火入咸阳。
徵师屯广武，分兵救朔方。
严秋筋竿劲，虏阵精且强。
天子按剑怒，使者遥相望。
雁行缘石径，鱼贯度飞梁。
箫鼓流汉思，旌甲被胡霜。
疾风冲塞起，沙砾自飘扬。
马毛缩如猬，角弓不可张。
时危见臣节，世乱识忠良。
投躯报明主，身死为国殇。
代出自蓟北门行
作者：鲍照
朝代：南北朝

羽檄起边亭，烽火入咸阳。徵骑屯广武，分兵救朔方。严秋筋竿劲，虏阵精且强。天子按剑怒，使者遥相望。雁行缘石径，鱼贯度飞梁。箫鼓流汉思，旌甲被胡霜。疾风冲塞起，沙砾自飘扬。马毛缩如猬，角弓不可张。时危见臣节，世乱识忠良。投躯报明主，身死为国殇。
代别鹤操
作者：鲍照
朝代：南北朝

双鹤俱起时。徘徊沧海间。长弄若天汉。轻躯似云悬。幽客时结侣。提携游三山。青缴凌瑶台。丹罗笼紫烟。海上悲风急。三山多云雾。散乱一相失。惊孤不得住。缅然日月驰。远矣绝音仪。有愿而不遂。无怨以生离。鹿鸣在深草。蝉鸣隐高枝。心自有所存。旁人那得知。
代别鹤操
作者：鲍照
朝代：南北朝
体裁：诗

双鹤俱起时，徘徊沧海间。长弄若天汉，轻躯似云悬。幽客时结侣，提携游三山。青缴凌瑶台，丹罗笼紫烟。海上悲风急，三山多云雾。散乱一相失，惊孤不得住。缅然日月驰，远矣绝音仪。有愿而不遂，无怨以生离。鹿鸣在深草，蝉鸣隐高枝。心自有所存，旁人那得知。
代升天行
作者：鲍照
朝代：南北朝

家世宅关辅。胜带宦王城。备闻十帝事。委曲两都情。倦见物兴衰。骤覩俗屯平。翩翻若回掌。恍惚似朝荣。穷途悔短计。晚志重长生。从师入远岳。结友事仙灵。五图发金记。九钥隐丹经。风餐委松宿。云卧恣天行。冠霞登彩阁。解玉饮椒庭。蹔游越万里。少别数千龄。凤台无还驾。箫管有遗声。何时与汝曹。啄腐共吞腥。
代升天行
作者：鲍照
朝代：南北朝

家世宅关辅，胜带宦王城。备闻十帝事，委曲两都情。倦见物兴衰，骤睹俗屯平。翩翻若回掌，恍惚似朝荣。穷途悔短计，晚志重长生。从师入远岳，结友事仙灵。五图发金记，九籥隐丹经。风餐委松宿，云卧恣天行。冠霞登彩阁，解玉饮椒庭。暂游越万里，少别数千龄。凤台无还驾，箫管有遗声。何时与汝曹，啄腐共吞腥。
代堂上歌行
作者：鲍照
朝代：南北朝

四坐且莫喧，听我堂上歌。昔仕京洛时，高门临长河。出入重宫里，结友曹与何。车马相驰逐，宾朋好容华。阳春孟春月，朝光散流霞。轻步逐芳风，言笑弄丹葩。晖晖朱颜酡，纷纷织女梭。满堂皆美人，目成对湘娥。虽谢侍君闲，明妆带绮罗。筝笛更弹吹，高唱好相和。万曲不关心，一曲动情多。欲知情厚薄，更听此声过。
代堂上歌行
作者：鲍照
朝代：南北朝

四坐且莫諠。听我堂上歌。昔仕京洛时。高门临长河。出入重宫里。结友曹与何。车马相驰逐。宾朋好容华。阳春孟春月。朝光散流霞。轻步逐芳风。言笑弄丹葩。晖晖朱颜酡。纷纷织女梭。满堂皆美人。目成对湘娥。虽谢侍君闲。明妆带绮罗。筝笛更弹吹。高唱好相和。万曲不关心。一曲动情多。欲知情厚薄。更听此声过。
代夜坐吟
作者：鲍照
朝代：南北朝
体裁：诗

冬夜沉沉夜坐吟。
含声未发已知心。
霜入幕，风度林。
朱灯灭，朱颜寻。
体君歌，逐君音。
不贵声，贵意深。
代少年时至衰老行
作者：鲍照
朝代：南北朝

忆昔少年时。驰逐好名晨。结友多贵门。出入富儿邻。绮罗艳华风。车马自扬尘。歌唱青齐女。弹筝燕赵人。好酒多芳气。肴味厌时新。今日每想念。此事邈无因。寄语后生子。作乐当及春。
代少年时至衰老行
作者：鲍照
朝代：南北朝

忆昔少年时，驰逐好名晨。结友多贵门，出入富儿邻。绮罗艳华风，车马自扬尘。歌唱青齐女，弹筝燕赵人。好酒多芳气，肴味厌时新。今日每想念，此事邈无因。寄语后生子，作乐当及春。
代悲哉行
作者：鲍照
朝代：南北朝

羁人感淑节，缘感欲回辙。我行讵几时，华实骤舒结。睹实情有悲，瞻华意无悦。览物怀同志，如何复乖别。翩翩翔禽罗，关关鸣鸟列。翔鸣尚俦偶，所叹独乖绝。
代悲哉行
作者：鲍照
朝代：南北朝

羇人感淑节。缘感欲回辙。我行讵几时。华实骤舒结。覩实情有悲。瞻华意无悦。览物怀同志。如何复乖别。翩翩翔禽罗。关关鸣鸟列。翔鸣尚俦偶。所叹独乖绝。
代挽歌
作者：鲍照
朝代：南北朝

独处重冥下。忆昔登高台。傲岸平生中。不为物所裁。埏门只复闭。白蚁相将来。生时芳兰体。小虫今为灾。玄鬓无复根。枯髅依青苔。忆昔好饮酒。素盘进青梅。彭韩及廉蔺。畴昔已成灰。壮士皆死尽。余人安在哉。
代挽歌
作者：鲍照
朝代：南北朝

独处重冥下，忆昔登高台。傲岸平生中，不为物所裁。埏门只复闭，白蚁相将来。生时芳兰体，小虫今为灾。玄鬓无复根，枯髅依青苔。忆昔好饮酒，素盘进青梅。彭韩及廉蔺，畴昔已成灰。壮士皆死尽，馀人安在哉。
代放歌行
作者：鲍照
朝代：南北朝

蓼虫避葵堇，习苦不言非。小人自龌龊，安知旷士怀。鸡鸣洛城里，禁门平旦开。冠盖纵横至，车骑四方来。素带曳长飙，华缨结远埃。日中安能止，钟鸣犹未归。夷世不可逢，贤君信爱才。明虑自天断，不受外嫌猜。一言分圭爵，片善辞草莱。岂伊白璧赐，将起黄金台。今君有何疾，临路独迟回。
代放歌行
作者：鲍照
朝代：南北朝
体裁：诗

蓼虫避葵堇，习苦不言非。小人自龌龊，安知旷士怀。鸡鸣洛城里，禁门平旦开。冠盖纵横至，车骑四方来。素带曳长飙，华缨结远埃。日中安能止，钟鸣犹未归。夷世不可逢，贤君信爱才。明虑自天断，不受外嫌猜。一言分珪爵，片善辞草莱。岂伊白璧赐，将起黄金台。今君有何疾，临路独迟回。
代春日行三言
作者：鲍照
朝代：南北朝

献岁发，吾将行。春山茂，春日明。园中鸟，多嘉声。梅始发，桃始荣。泛舟舻，齐棹惊。奏采菱，歌鹿鸣。风微起，波微生。弦亦发，酒亦倾。入莲池，折桂枝。芳袖动，芬叶披。两相思，两不知。
代朗月行
作者：鲍照
朝代：南北朝

朗月出东山。照我绮窗前。窗中多佳人。被服妖且妍。靓妆坐帐里。当户弄清弦。鬓夺卫女迅。体绝飞燕先。为君歌一曲。当作朗月篇。酒至颜自解。声和心亦宣。千金何足重。所存意气间。
代朗月行
作者：鲍照
朝代：南北朝
体裁：诗

朗月出东山，照我绮窗前。窗中多佳人，被服妖且妍。靓妆坐帐里，当户弄清弦。鬓夺卫女迅，体绝飞燕先。为君歌一曲，当作朗月篇。酒至颜自解，声和心亦宣。千金何足重，所存意气间。
代棹歌行
作者：鲍照
朝代：南北朝

羁客离婴时，飘飖无定所。昔秋寓江介，兹春客河浒。往戢于役身，愿言永怀楚。泠泠鲦疏潭，邕邕雁循渚。飂戾长风振，摇曳高帆举。惊波无留连，舟人不踌伫。
代棹歌行
作者：鲍照
朝代：南北朝

羇客离婴时。飘飖无定所。昔失寓江介。兹春客河浒。往戢于役身。愿言永怀楚。泠泠鯈疏潭。邕邕鴈循渚。飂戾长风振。摇曳高帆举。惊波无留连。舟人不踌竚
代淮南
作者：鲍照
朝代：南北朝

淮南王。好长生。服食炼气读仙经。琉璃药椀牙作盘。金鼎玉匕合神丹。合神丹。戏紫房。紫房彩女弄明珰。鸾歌凤舞断君肠。
代淮南王二首
作者：鲍照
朝代：南北朝

淮南王。好长生。服食练气读仙经。琉璃药碗牙作盘。金鼎玉匕合神丹。合神丹。戏紫房。紫房彩女弄明珰。鸾歌凤舞断君肠。朱城九门门九开。愿逐明月入君怀。入君怀。结君佩。怨君恨君恃君爱。筑城思坚剑思利。同盛同衰莫相弃。
代淮南王二首·其一
作者：鲍照
朝代：南北朝

淮南王。好长生。服食练气读仙经。琉璃药碗牙作盘。金鼎玉匕合神丹。合神丹。戏紫房。紫房彩女弄明珰。鸾歌凤舞断君肠。
代淮南王二首·其二
作者：鲍照
朝代：南北朝

朱城九门门九开。愿逐明月入君怀。入君怀。结君佩。怨君恨君恃君爱。筑城思坚剑思利。同盛同衰莫相弃。
代白头吟
作者：鲍照
朝代：南北朝
体裁：诗

直如朱丝绳，清如玉壶冰。何惭宿昔意，猜恨坐相仍。人情贱恩旧，世义逐衰兴。毫发一为瑕，丘山不可胜。食苗实硕鼠，点白信苍蝇。凫鹄远成美，薪刍前见凌。申黜褒女进，班去赵姬升。周王日沦惑，汉帝益嗟称。心赏犹难恃，貌恭岂易凭。古来共如此，非君独抚膺。
代白头吟
作者：鲍照
朝代：南北朝

直如朱丝绳，清如玉壶冰。何惭宿昔意，猜恨坐相仍。人情贱恩旧，世议逐衰兴。毫发一为瑕，丘山不可胜。食苗实硕鼠，点白信苍蝇。凫鹄远成美，薪刍前见陵。申黜褒女进，班去赵姬升。周王日沦惑，汉帝益嗟称。心赏犹难恃，貌恭岂易凭。古来共如此，非君独抚膺。
代白纻曲二首
作者：鲍照
朝代：南北朝

朱唇动。素腕举。洛阳少童邯郸女。古称渌水今白纻。催弦急管为君舞。穷秋九月荷叶黄。北风驱雁天雨霜。夜长酒多乐未央。春风澹荡侠思多。天色净绿气妍和。桃含红萼兰紫芽。朝日灼烁发园华。卷幌结帷罗玉筵。齐讴秦吹卢女弦。千金顾笑买芳年。
代白纻曲二首·其一
作者：鲍照
朝代：南北朝
体裁：乐府曲辞

朱唇动。素腕举。洛阳少童邯郸女。古称渌水今白纻。催弦急管为君舞。穷秋九月荷叶黄。北风驱雁天雨霜。夜长酒多乐未央。
代白纻曲二首·其二
作者：鲍照
朝代：南北朝

春风澹荡侠思多。天色净绿气妍和。桃含红萼兰紫芽。朝日灼烁发园华。卷幌结帷罗玉筵。齐讴秦吹卢女弦。千金顾笑买芳年。
代白纻曲二首【其一】
作者：鲍照
朝代：南北朝
体裁：诗

【其一】
朱唇动。素腕举。
洛阳少童邯郸女。
古称渌水今白纻。
催弦急管为君舞。
穷秋九月荷叶黄。
北风驱雁天雨霜。
夜长酒多乐未央。
代白纻曲二首【其二】
作者：鲍照
朝代：南北朝
体裁：诗

【其二】
春风澹荡侠思多。
天色净绿气妍和。
桃含红萼兰紫芽。
朝日灼烁发园华。
卷幌结帷罗玉筵。
齐讴秦吹卢女弦。
千金顾笑买芳年。
代白纻舞歌词四首
作者：鲍照
朝代：南北朝

吴刀楚制为佩袆。纤罗雾縠垂羽衣。含商咀徵歌露晞。珠履飒沓纨袖飞。凄风夏起素云回。车怠马烦客忘归。兰膏明烛承夜晖。桂宫柏寝拟天居。朱爵文窗韬绮疏。象床瑶席镇犀渠。雕屏匼匝组帷舒。秦筝赵瑟挟笙竽。垂珰散佩盈玉除。停觞不御欲谁须。三星参差露沾湿。弦悲管清月将入。寒光萧条候虫急。荆王流叹楚妃泣。红颜难长时易戢。凝华结藻久延立。非君之故岂安集。池中赤鲤庖所捐。琴高乘去腾上天。命逢福世丁溢恩。簪金藉绮升曲筵。恩厚德深委如山。洁诚洗志期暮年。乌白马角宁足言。
代白纻舞歌词四首·其一
作者：鲍照
朝代：南北朝

吴刀楚制为佩袆。纤罗雾縠垂羽衣。含商咀徵歌露晞。珠履飒沓纨袖飞。凄风夏起素云回。车怠马烦客忘归。兰膏明烛承夜晖。
代白纻舞歌词四首·其三
作者：鲍照
朝代：南北朝

三星参差露沾湿。弦悲管清月将入。寒光萧条候虫急。荆王流叹楚妃泣。红颜难长时易戢。凝华结藻久延立。非君之故岂安集。
代白纻舞歌词四首·其二
作者：鲍照
朝代：南北朝

桂宫柏寝拟天居。朱爵文窗韬绮疏。象床瑶席镇犀渠。雕屏匼匝组帷舒。秦筝赵瑟挟笙竽。垂珰散佩盈玉除。停觞不御欲谁须。
代白纻舞歌词四首·其四
作者：鲍照
朝代：南北朝

池中赤鲤庖所捐。琴高乘去腾上天。命逢福世丁溢恩。簪金藉绮升曲筵。恩厚德深委如山。洁诚洗志期暮年。乌白马角宁足言。
代空城雀
作者：鲍照
朝代：南北朝

雀乳四鷇。空城之阿。朝食野粟。夕饮冰河。高飞畏鸱鸢。下飞畏网罗。辛伤伊何言。怵迫良已多。诚不及青鸟。远食玉山禾。犹胜吴宫燕。无罪得焚窠。赋命有厚薄。长叹欲如何。
代结客少年场行
作者：鲍照
朝代：南北朝

骢马金络头。锦带佩吴钩。失意杯酒间。白刃起相雠。追兵一旦至。负剑远行游。去乡三十载。复得还旧丘。升高临四关。表里望皇州。九涂平若水。双阙似云浮。扶宫罗将相。夹道列王侯。日中市朝满。车马若川流。击钟陈鼎食。方驾自相求。今我独何为。埳壈怀百忧。
代结客少年场行
作者：鲍照
朝代：南北朝

骢马金络头，锦带佩吴钩。失意杯酒间，白刃起相仇。追兵一旦至，负剑远行游。去乡三十载，复得还旧丘。升高临四关，表里望皇州。九途平若水，双阙似云浮。扶宫罗将相，夹道列王侯。日中市朝满，车马若川流。击钟陈鼎食，方驾自相求。今我独何为，埳壈怀百忧。
代苦热行
作者：鲍照
朝代：南北朝

赤阪横西阻。火山赫南威。身热头且痛。鸟坠魂来归。汤泉发云潭。焦烟起石圻。日月有恒昏。雨露未尝晞。丹蛇踰百尺。玄蜂盈十围。含沙射流影。吹蛊病行晖。瘴气昼熏体。菵露夜沾衣。饥猿莫下食。晨禽不敢飞。毒淫尚多死。度泸宁具腓。生躯蹈死地。昌志登祸机。戈船荣既薄。伏波赏亦微。爵轻君尚惜。士重安可希。
代苦热行
作者：鲍照
朝代：南北朝

赤阪横西阻，火山赫南威。身热头且痛，鸟坠魂来归。汤泉发云潭，焦烟起石圻。日月有恒昏，雨露未尝晞。丹蛇逾百尺，玄蜂盈十围。含沙射流影，吹盅病行晖。瘴气昼熏体，菵露夜沾衣。饥猿莫下食，晨禽不敢飞。毒淫尚多死，度泸宁具腓。生躯蹈死地，昌志登祸机。戈船荣既薄，伏波赏亦微。爵轻君尚惜，士重安可希。
代蒿里行
作者：鲍照
朝代：南北朝

同尽无贵贱，殊愿有穷伸。驰波催永夜，零露逼短晨。结我幽山驾，去此满堂亲。虚容遗剑佩，实貌戢衣巾。斗酒安可酌，尺书谁复陈。年代稍推远，怀抱日幽沦。人生良自剧，天道与何人。赍我长恨意，归为狐兔尘。
代贫贱苦愁行
作者：鲍照
朝代：南北朝

湮没虽死悲。贫苦即生剧。长叹至天晓。愁苦穷日夕。盛颜当少歇。鬓发先老白。亲友四面绝。朋知断三益。空庭惭树萱。药饵愧过客。贫年忘日时。黯颜就人惜。俄顷不相酬。恧怩面已赤。或以一金恨。便成百年隙。心为千条计。事未见一获。运圮津涂塞。遂转死沟洫。以此穷百年。不如还窀穸。
代贫贱苦愁行
作者：鲍照
朝代：南北朝

湮没虽死悲，贫苦即生剧。长叹至天晓，愁苦穷日夕。盛颜当少歇，鬓发先老白。亲友四面绝，朋知断三益。空庭惭树萱，药饵愧过客。贫年忘日时，黯颜就人惜。俄顷不相酬，恧怩面已赤。或以一金恨，便成百年隙。心为千条计，事未见一获。运圮津途塞，遂转死沟洫。以此穷百年，不如还窀穸。
代边居行
作者：鲍照
朝代：南北朝

少年远京阳。遥遥万里行。陋巷绝人径。茅屋摧山冈。不覩车马迹。但见麋鹿场。长松何落落。丘陇无复行。边地无高木。萧萧多白杨。盛年日月尽。一去万恨长。悠悠世中人。争此锥刀忙。不忆贫贱时。富贵辄相忘。纷纷徒满目。何关慨予伤。不如一亩中。高会挹清浆。遇乐便作乐。莫使候朝光。
代边居行
作者：鲍照
朝代：南北朝

少年远京阳，遥遥万里行。陋巷绝人径，茅屋摧山冈。不睹车马迹，但见麋鹿场。长松何落落，丘陇无复行。边地无高木，萧萧多白杨。盛年日月尽，一去万恨长。悠悠世中人，争此锥刀忙。不忆贫贱时，富贵辄相忘。纷纷徒满目，何关慨予伤。不如一亩中，高会挹清浆。遇乐便作乐，莫使候朝光。
代邽街行
作者：鲍照
朝代：南北朝

伫立出门衢，遥望转蓬飞。蓬去旧根在，连翩逝不归。念我舍乡俗，亲好久乖违。慷慨怀长想，惆怅恋音徽。人生随事变，迁化焉可祈。百年难必果，千虑易盈亏。
代邽街行
作者：鲍照
朝代：南北朝

竚立出门衢。遥望转蓬飞。蓬去旧根在。连翩逝不归。念我舍乡俗。亲好久乖违。慷慨怀长想。惆怅恋音徽。人生随事变。迁化焉可祈。百年难必果。千虑易盈亏。
代门有车马客行
作者：鲍照
朝代：南北朝

门有车马客。问客何乡士。捷步往相讯。果得旧邻里。凄凄声中情。慊慊增下俚。语昔有故悲。论今无新喜。清晨相访慰。日暮不能已。欢戚竞寻绪。谈调何终止。辞端竟未究。忽唱分途始。前悲尚未弭。后感方复起。嘶声盈我口。谈言在君耳。手迹可传心。愿尔笃行李。
代门有车马客行
作者：鲍照
朝代：南北朝

门有车马客，问客何乡士。捷步往相讯，果得旧邻里。凄凄声中情，慊慊增下俚。语昔有故悲，论今无新喜。清晨相访慰，日暮不能已。欢戚竞寻绪，谈调何终止。辞端竟未究，忽唱分途始。前悲尚未弭，后感方复起。嘶声盈我口，谈言在君耳。手迹可传心，愿尔笃行李。
代阳春登荆山行
作者：鲍照
朝代：南北朝

旦登荆山头。崎岖道难游。早行犯霜露。苔滑不可留。极眺入云表。穷目尽帝州。方都列万室。层城带高楼。奕奕朱轩驰。纷纷缟衣流。日氛映山浦。暄雾逐风收。花木乱平原。桑柘盈平畴。攀条弄紫茎。藉露折芳柔。遇物虽成趣。念者不解忧。且共倾春酒。长歌登山丘。
代阳春登荆山行
作者：鲍照
朝代：南北朝

旦登荆山头，崎岖道难游。早行犯霜露，苔滑不可留。极眺入云表，穷目尽帝州。方都列万室，层城带高楼。奕奕朱轩驰，纷纷缟衣流。日氛映山浦，暄雾逐风收。花木乱平原，桑柘盈平畴。攀条弄紫茎，藉露折芳柔。遇物虽成趣，念者不解忧。且共倾春酒，长歌登山丘。
代陆平原君子有所思行
作者：鲍照
朝代：南北朝

西上登雀台。东下望云阙。层阁肃天居。驰道直如发。绣甍结飞霞。璇题纳行月。筑山拟蓬壶。穿池类溟渤。选色遍齐代。征声匝卭越。陈钟陪夕燕。笙歌待明发。年貌不可还。身意会盈歇。蚁壤漏山阿。丝泪毁金骨。器恶含满欹。物忌厚生没。智哉众多士。服理辨昭昧。
代陆平原君子有所思行
作者：鲍照
朝代：南北朝

西上登雀台，东下望云阙。层阁肃天居，驰道直如发。绣甍结飞霞，璇题纳行月。筑山拟蓬壶，穿池类溟渤。选色遍齐代，徵声匝邛越。陈钟陪夕燕，笙歌待明发。年貌不可还，身意会盈歇。蚁壤漏山阿，丝泪毁金骨。器恶含满欹，物忌厚生没。智哉众多士，服理辨昭昧。
代陈思王京洛篇
作者：鲍照
朝代：南北朝

凤楼十二重。四户八绮窗。绣桷金莲花。桂柱玉盘龙。珠帘无隔露。罗幌不胜风。宝帐三千所。为尔一朝容。扬芬紫烟上。垂彩绿云中。春吹回白日。霜歌落塞鸿。但惧秋尘起。盛爱逐衰蓬。坐视青苔满。卧对锦筵空。琴瑟纵横散。舞衣不复缝。古来共歇薄。君意岂独浓。惟见双黄鹄。千里一相从。
代陈思王京洛篇
作者：鲍照
朝代：南北朝

凤楼十二重，四户八绮窗。绣桷金莲花，桂柱玉盘龙。珠帘无隔露，罗幌不胜风。宝帐三千所，为尔一朝容。扬芬紫烟上，垂彩绿云中。春吹回白日，霜歌落塞鸿。但惧秋尘起，盛爱逐衰蓬。坐视青苔满，卧对锦筵空。琴瑟纵横散，舞衣不复缝。古来共歇薄，君意岂独浓。惟见双黄鹄，千里一相从。
代陈思王白马篇
作者：鲍照
朝代：南北朝

白马骍角弓。鸣鞭乘北风。要途问边急。杂虏入云中。闭壁自往夏。清野径还冬。侨装多阙绝。旅服少裁缝。埋身守汉境。沈命对胡封。薄暮塞云起。飞沙被远松。含悲望两都。楚歌登四墉。丈夫设计误。怀恨逐边戎。弃别中国爱。要冀胡马功。去来今何道。卑贱生所钟。但令塞上儿。知我独为雄。
代陈思王白马篇
作者：鲍照
朝代：南北朝

白马骍角弓，鸣鞭乘北风。要途问边急，杂虏入云中。闭壁自往夏，清野径还冬。侨装多阙绝，旅服少裁缝。埋身守汉境，沈命对胡封。薄暮塞云起，飞沙被远松。含悲望两都，楚歌登四墉。丈夫设计误，怀恨逐边戎。弃别中国爱，要冀胡马功。去来今何道，卑贱生所钟。但令塞上儿，知我独为雄。
代鸣雁行
作者：鲍照
朝代：南北朝

邕邕鸣雁鸣始旦，齐行命侣入云汉。中夜相失群离乱，留连徘徊不忍散。憔悴容仪君不知，辛苦风霜亦何为。
代鸣鴈行
作者：鲍照
朝代：南北朝

邕邕鸣鴈鸣始旦。齐行命侣入云汉。中夜相失羣离乱。留连徘徊不忍散。憔悴容仪君不知。辛苦风霜亦何为。
侍宴覆舟山诗
作者：鲍照
朝代：南北朝

息雨清上郊。开云照中县。游轩越丹居。晖烛集凉殿。凌高跻飞楹。追焱起流宴。𣐙苑含灵羣。嵓庭藏物变。明辉烁神都。丽气冠华甸。目远幽情周。礼洽深恩遍。
侍宴覆舟山诗
作者：鲍照
朝代：南北朝

繁霜飞玉闼。
爱景丽皇州。
清跸戒驰路。
羽盖伫宣游。
神居既崇盛。
嵓崄信环周。
礼俗陶德声。
昌会溢民讴。
惭无胜化质。
谬从云雨浮。
侍宴覆舟山诗二首
作者：鲍照
朝代：南北朝

息雨清上郊，开云照中县。游轩越丹居，晖烛集凉殿。凌高跻飞楹，追焱起流宴。？苑含灵群，岩庭藏物变。明辉烁神都，丽气冠华甸。目远幽情周，醴洽深恩遍。繁霜飞玉闼，爱景丽皇州。清跸戒驰路，羽盖伫宣游。神居既崇盛，嵓崄信环周。礼俗陶德声，昌会溢民讴。惭无胜化质，谬从云雨浮。
侍宴覆舟山诗二首·其一
作者：鲍照
朝代：南北朝

息雨清上郊，开云照中县。游轩越丹居，晖烛集凉殿。凌高跻飞楹，追焱起流宴。？苑含灵群，岩庭藏物变。明辉烁神都，丽气冠华甸。目远幽情周，醴洽深恩遍。
侍宴覆舟山诗二首·其一
作者：鲍照
朝代：南北朝
体裁：古风

息雨清上郊，开云照中县。游轩越丹居，晖烛集凉殿。凌高跻飞楹，追焱起流宴。𣐙苑含灵群，岩庭藏物变。明辉烁神都，丽气冠华甸。目远幽情周，醴洽深恩遍。
侍宴覆舟山诗二首·其二
作者：鲍照
朝代：南北朝

繁霜飞玉闼，爱景丽皇州。清跸戒驰路，羽盖伫宣游。神居既崇盛，嵓崄信环周。礼俗陶德声，昌会溢民讴。惭无胜化质，谬从云雨浮。
冬日诗
作者：鲍照
朝代：南北朝

严云乱山起。
白日欲还次。
曛雾蔽穷天。
夕阴晦寒地。
烟霾有氛氲。
精光无明异。
风急野田空。
饥禽稍相弃。
含生共通闭。
怀贤孰为利。
天规茍平圆。
宁得已偏媚。
瀚海有归潮。
衰容不还稚。
君今且安歌。
无念老方至。
冬日诗
作者：鲍照
朝代：南北朝

严云乱山起，白日欲还次。曛雾蔽穷天，夕阴晦寒地。烟霾有氛氲，精光无明异。风急野田空，饥禽稍相弃。含生共通闭，怀贤孰为利。天规苟平圆，宁得已偏媚。瀚海有归潮，衰容不还稚。君今且安歌，无念老方至。
冬至诗
作者：鲍照
朝代：南北朝

舟迁庄甚笑。
水流孔急叹。
景移风度改。
日至晷回换。
眇眇负霜鹤。
皎皎带云鴈。
长河结瓓玕。
层冰如玉岸。
哀哀古老容。
惨颜愁岁晏。
催促时节过。
逼迫聚离散。
美人还未央。
鸣筝谁与弹。
冬至诗
作者：鲍照
朝代：南北朝

舟迁庄甚笑，水流孔急叹。景移风度改，日至晷回换。眇眇负霜鹤，皎皎带云雁。长河结瓓玕，层冰如玉岸。哀哀古老容，惨颜愁岁晏。催促时节过，逼迫聚离散。美人还未央，鸣筝谁与弹。
卖玉器者诗
作者：鲍照
朝代：南北朝

小序见卖玉器者。或人欲买。疑其是珉。不肯成市。聊作此诗。以戏买者。泾渭不可杂。珉玉当早分。子实旧楚客。蒙俗谬前闻。安知理孚采。岂识质明温。我方历上国。从洛入函辕。扬光十贵室。驰誉四豪门。奇声振朝邑。高价服乡村。宁能与尔曹。瑜瑕稍辨论。
卖玉器者诗
作者：鲍照
朝代：南北朝

泾渭不可杂，珉玉当早分。子实旧楚客，蒙俗谬前闻。安知理孚采，岂识质明温。我方历上国，从洛入函辕。扬光十贵室，驰誉四豪门。奇声振朝邑，高价服乡村。宁能与尔曹，瑜瑕稍辨论。
发后渚诗
作者：鲍照
朝代：南北朝
体裁：古风

江上气早寒，仲秋始霜雪。从军乏衣粮，方冬与家别。萧条背乡心，凄怆清渚发。凉埃晦平皋，飞潮隐修樾。孤光独徘徊，空烟视升灭。途随前峰远，意逐后云结。华志分驰年，韶颜惨惊节。推琴三起叹，声为君断绝。
发长松遇雪诗
作者：鲍照
朝代：南北朝

土牛既送寒。奠陵方浃驰。振风摇地局。封雪满空枝。江渠合为陆。天野浩无涯。饮泉冻马骨。斵冰伤役疲。昆明岂不惨。黍谷宁可吹。
发长松遇雪诗
作者：鲍照
朝代：南北朝

土牛既送寒，奠陵方浃驰。振风摇地局，封雪满空枝。江渠合为陆，天野浩无涯。饮泉冻马骨，斫冰伤役疲。昆明岂不惨，黍谷宁可吹。
古辞
作者：鲍照
朝代：南北朝

容华不待年。何为客游梁。九月寒阴合。悲风断君肠。叹息空房妇。幽思坐自伤。劳心结远路。惆怅独未央。
古辞
作者：鲍照
朝代：南北朝

容华不待年，何为客游梁。九月寒阴合，悲风断君肠。叹息空房妇，幽思坐自伤。劳心结远路，惆怅独未央。
可爱诗
作者：鲍照
朝代：南北朝

风帷闪珠带。月幌垂雾罗。魏粲缝秋裳。赵艳习春秋。
可爱诗
作者：鲍照
朝代：南北朝

风帷闪珠带，月幌垂雾罗。魏粲缝秋裳，赵艳习春歌。
吴兴黄浦亭庾中郎别诗
作者：鲍照
朝代：南北朝

风起洲渚寒。云上日无辉。连山眇烟雾。长波迥难依。旅鴈方南过。浮客未西归。已经江海别。复与亲眷违。奔景易有穷。离袖安可挥。欢觞为悲酌。歌服成泣衣。温念终不渝。藻志远存追。役人多牵滞。顾路惭奋飞。昧心附远翰。炯言藏佩韦。
吴兴黄浦亭庾中郎别诗
作者：鲍照
朝代：南北朝

风起洲渚寒，云上日无辉。连山眇烟雾，长波迥难依。旅雁方南过，浮客未西归。已经江海别，复与亲眷违。奔景易有穷，离袖安可挥。欢觞为悲酌，歌服成泣衣。温念终不渝，藻志远存追。役人多牵滞，顾路惭奋飞。昧心附远翰，炯言藏佩韦。
吴歌二首
作者：鲍照
朝代：南北朝

夏口樊城岸，曹公却月楼。观见流水还，识是侬泪流。人言荆江狭，荆江定自阔。五雨了无闻，风声那得达。
吴歌二首·其一
作者：鲍照
朝代：南北朝

夏口樊城岸，曹公却月楼。观见流水还，识是侬泪流。
吴歌二首·其二
作者：鲍照
朝代：南北朝

人言荆江狭，荆江定自阔。五雨了无闻，风声那得达。
和傅大农与僚故别诗
作者：鲍照
朝代：南北朝

绝节无缓响。伤鴈有哀音。非同年岁意。谁共别离心。伊昔谬通涂。冠屣预人林。浮江望南岳。登潮窥海阴。孰谓游居浅。慕美久相深。萋萋春草秀。嘤嘤喜候禽。长物尽明茂。尊盛独幽沉。之子安所适。我方栖旧岑。坠欢岂更接。明爱邈难寻。
和傅大农与僚故别诗
作者：鲍照
朝代：南北朝

绝节无缓响，伤雁有哀音。非同年岁意，谁共别离心。伊昔谬通途，冠屣预人林。浮江望南岳，登潮窥海阴。孰谓游居浅，慕美久相深。萋萋春草秀，嘤嘤喜候禽。长物尽明茂，尊盛独幽沈。之子安所适，我方栖旧岑。坠欢岂更接，明爱邈难寻。
和王丞诗
作者：鲍照
朝代：南北朝

限生归有穷。长意无已年。秋心日逈绝。春思坐连绵。衔协旷古颜。斟酌高代贤。遯迹俱浮海。采药共还山。夜听横石波。朝望宿岩烟。明涧子㳂越。飞萝予萦牵。性好必齐遂。迹幽非妄传。灭志身世表。藏名琴酒间。
和王丞诗
作者：鲍照
朝代：南北朝

限生归有穷，长意无已年。秋心日迥绝，春思坐连绵。衔协旷古愿，斟酌高代贤。遁迹俱浮海，采药共还山。夜听横石波，朝望宿岩烟。明涧子沿越，飞萝予萦牵。性好必齐遂，迹幽非妄传。灭志身世表，藏名琴酒间。
和王义兴七夕诗
作者：鲍照
朝代：南北朝

宵月向掩扉，夜雾方当白。寒机思孀妇，秋堂泣征客。匹命无单年，偶影有双夕。暂交金石心，须臾云雨隔。
和王护军秋夕诗
作者：鲍照
朝代：南北朝

散漫秋云远。萧萧霜月寒。惊飙西北起。孤鴈夜往还。开轩当户牖。取琴试一弹。停歌不能和。终曲久辛酸。金气方劲杀。隆阳微且单。泉涸甘井竭。节徙芳岁残。生事各多少。谁共知易难。投章心藴结。千里途轻纨。愿托孤老暇。觞思暂开餐。
和王护军秋夕诗
作者：鲍照
朝代：南北朝

散漫秋云远，萧萧霜月寒。惊飙西北起，孤雁夜往还。开轩当户牖，取琴试一弹。停歌不能和，终曲久辛酸。金气方劲杀，隆阳微且单。泉涸甘井竭，节徙芳岁残。生事各多少，谁共知易难。投章心蕴结，千里途轻纨。愿托孤老暇，觞思暂开餐。
咏双燕诗
作者：鲍照
朝代：南北朝

双燕戏云崖。羽翰始差池。出入南闺里。经过北堂陲。意欲巢君幕。层楹不可窥。沉吟芳岁晚。徘徊韶景移。悲歌辞旧爱。衔泪觅新知。
咏双燕诗
作者：鲍照
朝代：南北朝

可怜云中燕。
旦去暮来归。
自知羽翅弱。
不与鹄争飞。
寄声谢飞鹄。
往事子毛衣。
琐心诚贫薄。
叵吝节荣衰。
阴山饶苦雾。
危节多劲威。
岂但避霜雪。
当儆野人机。
咏双燕诗二首
作者：鲍照
朝代：南北朝

双燕戏云崖，羽翰始差池。出入南闺里，经过北堂陲。意欲巢君幕，层楹不可窥。沉吟芳岁晚，徘徊韶景移。悲歌辞旧爱，衔泪觅新知。可怜云中燕，旦去暮来归。自知羽翅弱，不与鹄争飞。寄声谢飞鹄，往事子毛衣。琐心诚贫薄，叵吝节荣衰。阴山饶苦雾，危节多劲威。岂但避霜雪，当儆野人机。
咏双燕诗二首·其一
作者：鲍照
朝代：南北朝

双燕戏云崖，羽翰始差池。出入南闺里，经过北堂陲。意欲巢君幕，层楹不可窥。沉吟芳岁晚，徘徊韶景移。悲歌辞旧爱，衔泪觅新知。
咏双燕诗二首·其二
作者：鲍照
朝代：南北朝

可怜云中燕，旦去暮来归。自知羽翅弱，不与鹄争飞。寄声谢飞鹄，往事子毛衣。琐心诚贫薄，叵吝节荣衰。阴山饶苦雾，危节多劲威。岂但避霜雪，当儆野人机。
咏史
作者：鲍照
朝代：南北朝

五都矜财雄，三川养声利。百金不市死，明经有高位。京城十二衢，飞甍各鳞次。仕子彯华缨，游客竦轻辔。明星晨未晞，轩盖已云至。宾御纷飒沓，鞍马光照地。寒暑在一时，繁华及春媚。君平独寂寞，身世两相弃。
咏史诗
作者：鲍照
朝代：南北朝

五都矜财雄，三川养声利。百金不市死，明经有高位。京城十二衢，飞甍各鳞次。仕子彯华缨，游客竦轻辔。明星晨未稀，轩盖已云至。宾御纷飒沓，鞍马光照地。寒暑在一时，繁华及春媚。君平独寂寞，身世两相弃。
咏白雪诗
作者：鲍照
朝代：南北朝

白圭诚自白，不如雪光妍。工随物动气，能逐势方圆。无妨玉颜媚，不夺素缯鲜。投心障苦节，隐迹避荣年。兰焚石既断，何用恃芳坚。